text:
ORANJESTAD,Aruba
Premier Evelyn Wever-Croes a reuni cu Minister Raymond Knops encarga cu asuntonan di Reino. Premier Wever-Croes a expresa cu e tabata un bon reunion den cual a toca varios tema financiero. Ambos mandatario a expresa despues di reunion cu Aruba no ta caminda cu nos mester ta ainda pero nos ta riba e bon caminda.
Hunto cu Minister Knops di asuntonan di Reino, Premier Evelyn Wever-Croes a bishita Fundacion Hende Muher den Dificultad cu ta haci un labor enorme den yuda hende muhe y hende homber den dificultad. Y awor danki na e fondo di Hulanda, lo por expande e capacidad. Minister Knops a keda impresiona cu e trabounan di e Fundacion.
Premier Evelyn Wever-Croes hunto cu Minister Raymond Knops a bishita Imsan. Premier Wever-Croes a keda impreciona cu nan facilidadnan y ekiponan nobo. “Mi ta sinti cu awor si nos ta tumando pasonan grandi pa mehora e cuido di salud. Nos no ta ainda caminda cu nos mester ta pero nos ta riba e bon caminda”.
Den e caso tristo di destruccion na Scol Cacique Macuarima Premier Evelyn Wever-Croes a bishita e scol pa duna sosten na cabesante Rachelle Croes, e ekipo di maestronan, na comision di mayor y alumnonan. “Locual cu a pasa ta hopi tristo y nos ta condena esaki. Nos lo percura pa e scol surpasa esaki y sali mas fuerte di dje”, Premier a duna di conoce.
Diaranson ultimo Sint Dominicus College a cumpli 105 aña di existencia. Premier Evelyn Wever-Croes a asisiti na e celebracion cu a inicia cu un bunita Santo Sacrificio di misa y a continua cu un receptie na school. Pabien na Dominicus College.
Gobernador sr. Alfonso Boekhoudt a ofrece un recepcion di aña nobo y a enfoca den su discurso pa como comunidad nos no conforma nos mes cu cosnan di custumber, pero si enfoca pa prepara nos siguiente generacionnan pa e retonan di futuro. Premier Evelyn Wever-Croes y coleganan a asisti na e recepcion.
Siman pasa Premier a invita tur e reinanan cu a representa Aruba dignamente den exterior aña pasa. Cada un ta un embahador di Aruba y a sa di representa nos pais y den nomber di Gobierno di Aruba Premier a gradici nan pa promove Aruba den exterior
Finalisando e siman, Premier a asisti na e SKOA Expo, un tremendo evento den cual tur 46 scol di SKOA a reuni. Nan a decora nan stand cada un na forma unico pa asina por brinda informacion na tur mayor. E docentenan ta sumamente entusiasma y ta demostra un pasion y amor grandi pa enseñansa y pa nos muchanan. Pabien SKOA cu e iniciativa aki.
Minister di Turismo a informa cu turismo na Aruba ta pasando den su miho momentonan den historia di nos pais. Aña 2018 por a wordo considera un di e miho añanan caminda tur indicador a demostra un crecemento. Aña 2019 no tawata diferente y ta aun un miho aña cu aña 2018. E indicadornan hotelero a demostra un otro aña record pa loke ta trata performance di hotelnan.
• Grado di ocupacion a aumenta 0.9%
• Average daily rate a crece 6.2%
• RevPar a conoce aumento di 7.5%
Tur esaki ta crecemento riba crecemento di aña 2018.
A lansa un programa di certificacion nobo pa negoshinan cu ta brinda servicio y productonan di calidad. Ministerio di Turismo ya pa varios tempo tin como obhetivo pa focus riba bishitantenan cu un entranda anual di 150 mil dollar bay ariba. Quality Seal lo tin como obhetivo pa reconoce negoshinan local cu den un manera consistente ta brindando servicionan of productonan unico y di calidad halto. E tool aki lo encurasha negoshinan, especialmente esnan den e sector di horeca pa uza “best business practices”. Den e manera aki negoshinan di calidad lo haya nan reconocimento mereci y asina tambe lo por wordo identifica pa e turista como un “high service, high quality” business. E meta ta cu pronto local y turista lo por cana rond y mira si un negoshi of instancia tin su ‘quality seal’ bisando cu nan a pasa tur e check items nan riba calidad di producto y servicio brinda na nos turismo.
Dialuna Minister Dangui Oduber a confirma e salida di Ezzard Cilie. Minister a informa hunta di supervision for di juni 2019 cu mester cuminsa busca un remplasante mirando cu su contract ta bay termina na December 2019. For di masha tempo e situacion na hospital no ta esun di miho y esaki tin di haber cu e maneho di hospital y tambe e supervision cu tabata tin. Minister Dangui Oduber ta convenci cu un era nobo lo cuminsa na hospital caminda lo cuminsa atende cu problemanan cu tin y trece cambio den maneho pa mehora servicio. Hospital tin tur e potencial pa bira un tremendo hospital y cu e cambionan na caminda lo bay cumpli cu esaki tambe!
Siman anterior a cera cu un reunion importante diabierna atardi entre Ministernan Glenbert Croes y Andin Bikker cu stakeholders di veld social – hudicial pa loke ta trata negligencia di mucha durante Carnaval.
Durante e reunion e team di Sociaal Crisisplan a presenta un plan mediatico con pa bay crea e consciencia di responsabilidad cerca cada mayor pa cu cuido y proteccion di cada mucha cu ta un derecho universal adkeri cu e tratadonan ratifica pa Pais Aruba.
Dialuna durante Rueda di Prensa e plan mediatico a keda presenta na prensa y comunidad di Aruba. E plan a haya apoyo di e veld social como tambe di prensa pa hunto nos crea un plataforma nacional di responsabilisacion cu e mayor tin pa cu su yiu. ‘Ban Cuida nos Muchanan den Carnaval’ ta nomber di e campaña cu lo ser hiba.
Minister Glenbert Croes a reuni cu Sindicato di Polis riba algun punto di preocupacion laboral cu nan tabatin. Reunion a bay den bon ambiente.
Minister Glenbert Croes un biaha mas a haci un yamada na tur hoben cu kier rehace nan bida, pa join Formacion Social. Hobennan cu diploma di MAVO awo tambe por inscribi specialmente si nan ta interesa pa join Arumil despues. Pa inscribi yama Jessica Ras na +297 569 1586
Minister Glenbert Croes a reuni cu GM di Aeropuerto riba oportunidadnan laboral cu ta bay presenta. Un reunion cu a bay den bon ambiente y comprension mutuo pa oportunidad pa nos hendenan local por haya trabou.
E titular di Asunto Social conhuntamente cu Minister Presidente y Minister di Husticia a reuni cu representantenan di Commandeur Pieter Boerschool pa e problemanan social cu ta lantando cabes pa cual nan ta pidi pa ayudo. E reunion lo continua.
Ta claro si cu Sociaal Crisisplan ta creando e consciencia y ta haciendo tur hende atento riba siguridad di nos criaturanan.
Minister di Enseñansa a cuminsa e siman cu apertura simbolico di e prome scol virtual na Biblioteca Nacional cu apoyo di Gobierno. Minister di Enseñansa a firma un MOU cu K12, e scol online mas grandi na Merca. Diferente stakeholders a reuni cu K12 cu ta interesa pa introduci online schooling den e sistema di Aruba.
Minister di Enseñansa a presenta e trainers di Hulanda tocante digiboards Prowise na diferente stakeholders, entre otro scol di Polis tambe ta interesa.
Minister di Enseñansa a inspecciona e JFK Centre den cuadro di e preparacionnan pa muda tur departamento di enseñansa den e proximo simannan.
A cera e siman cu bishita di Minister di Enseñansa na ExpoSkoa, cu tabata un exito mirando e cantidad di bishitantenan.
Minister di Husticia mr. Andin Bikker dialuna tabata den conferencia di prensa di Gobierno. Relaciona cu e melding di menasa di posibel tiramento na scol y e candela na scol Cacique Macuarima, Minister Bikker a anuncia cu lo amplia e Task Force di experto pa siguridad pro-activo su tarea, pa inclui scolnan. Asina lo bay evalua kico ya tin instala pa cu siguridad y mehora of optimalisa esaki. E Task Force lo bay reuni cu sector di joyerianan, casinonan, hotelnan, banconan y awor tambe cu scolnan, pa amplia siguridad. Lo bay instala sistemanan di alarma, entre otro pa candela, pero tambe pa medio di cual por djis primi un boton y notifica Polis ora di un emergencia, pa asina haya asistencia mesora.
Durante siman Minister Bikker tabata den cumbre di Ministernan di Husticia di Reino, ‘Justitieel Vierpartijenoverleg’ na Corsou. Varios punto di agenda cu a wordo proponi pa Minister di Husticia di Aruba a haya sosten den e puntonan acorda (“Besluitenlijst’). Asina por menciona cu e punto di agenda pa institui un grupo di trabou pa explora cooperacion riba e tereno di ‘Restorative Jusitice’ (‘herstelrecht’) a haya sosten. Restorative justice ta regarda programanan dirigi na restaura e daño causa na victimanan di crimen, pa medio di resolucion alternativo y ta yuda promove e rehabilitacion y re integracion di un hoben cu a comete un hecho castigabel.
A base di proposicion di Minister Bikker, hunto cu Minister Raymond Knops di Hulanda, a sigui e recomendacion di e Interparlementair Koninkrijksoverleg (‘IPKO’) pa institui un Task Force cu lo bay inventarisa y bin cu recomendacionnan pa cu e circunstancianan di detencion den e institutonan penitenciario. Manera conoci Minister Bikker ta avansando riba e plan pa yega na un KIA nobo y su persona y e JVO siguramente a aprecia cu den cuadro di IPKO a duna atencion na e tema con lo por mehora e institutonan penitenciario.
Un otro proposicion di Minister Bikker pa por structura y amplia e cooperacion pa cu vehiculonan y material specialisa pa Cuerpo Policial, Brandweer, CEA y BOT/K9 cu tambe a haya sosten amplio.
A base di proposicion di agenda di Minister Bikker ademas a toca e tema di asilo pa loke ta regarda maneho y leynan, caminda cu Minister Bikker a comparti e pasonan cu Aruba a tuma riba e tereno aki, entre nan introduccion di un ley nobo (AB 2019 no. 40) cu ta regarda un procedura moderno y efectivo pa atende cu peticionnan di asilo, cual a pone cu peticionnan pa asilo na frontera a baha substancialmente. A base di un otro proposicion di e delegacion di Aruba, JVO a dicidi pa pidi e College van Korpschefs explora e posibilidad di cooperacion riba tereno di training y cursonan, conhuntamente cu Dienst Speciale Interventies. Ademas a base di un otro proposicion di e delegacion di Aruba, JVO a pidi e directornan di e institutonan penitenciario pa explora cooperacion riba tereno di institucion di programanan pa detenidonan cu bin na remarca, por sigui cursonan pa prepara nan pa re integra den comunidad ora nan caba di sinta nan castigo y asina evita cu nan ta cay bek den criminalidad.
E delegacion di Aruba tambe a haya hopi elogio pa e plan delinea conhuntamente cu Fundacion Respaldo pa bay ofrece cuido medico specialisa (‘forensische zorg’). Finalmente e delegacion di Aruba a amplia riba e leynan pa introduci ESTA (‘Electronic System for Travel Authorisation’), APIS (‘Advanced Passenger Information System’) y PNR (‘Passenger Name Record’). Pues un Cumbre di Ministernan di Husticia di Reino sumamente exitoso.
Durante conferencia di prensa Minister di Finansa a anuncia cu a prolonga e fecha di pago di number di auto pa e prome mita di aña pa 28 di februari. E fechanan pa pago di number di auto ta ancra den un Ley for di aña 2016 cu a drenta na vigor na aña 2017. Ta asina cu tur usuario cu tin un vehiculo di motor tin e deber di paga e impuesto aki pa por haci uzo di e vehiculo. DIMP ta ofrece e posibilidad pa haci e pago online y bo no mester para den rij mas pa busca bo comprobante. Awor bo por manda un email na impuesto.aw cu bo nomber, persoonsnummer, number di auto y un snapshot di bo pago y DIMP lo email bo e comprobante. DIMP ta habri riba tur diasabra cuminsando dia 18 di januari te fin di februari di 8or di mainta pa 2or di merdia pa atende tur pago di impuesto. Un recordatorio pa tur usuario di un vehiculo paga number di auto prome cu 28 di februari 2020.
E siman aki Minister di Finansa a reuni cu APFA y a trata varios tema. Entre nan, e mandatario a wordo informa riba e situacion financiero di e instancia cu ta maneha e fondo di pensioen pa empleado publico di Gobierno. E fondo a recupera mas lihe cu premira debi na inversionnan haci y den 2019 pa prome biaha ta surpasa e 100% di e cobertura necesario. Ta importante pa remarca cu si e fondo sigui den bon caminda esaki lo por crea suficiente reserva pa asina por bay over na indexa e pensioennan. Si ta asina cu e fondo por lo pronto no ta fuerte suficiente pa por wanta un subida nominal di pensioen. Den cuadro di baha gasto di personal, Gobierno hunto cu APFA, ta haciendo un sondeo tambe pa wak con por logra pa e empleado publico por baha cu pensioen mas prome. A primera bista tin un grupo di 177 empleado publico cu ta bin na remarca. Gobierno ta trahando riba e condicionnan pa asina despues acerca e grupo aki cu un propocicion.
Minister Maduro a reuni cu Camara di Comercio riba diferente asunto cu ta concerni comercio na Pais Aruba. Entre nan, a papia riba e ley pa introduci Buki 2 pa e Codigo Civil di Aruba cu reglanan pa comercio cu pronto lo ser trata pa Parlamento. E mandatario a brinda informacion tambe riba e status di e Reforma Fiscal su fase 2. Tambe a brinda informacion riba e trabounan cu Gobierno ta haciendo pa atende cu gastonan di personal cual ta un di e gastonan mas grandi di gobernacion. E tabata un bon reunion den cual a intercambia idea pa asina por mehora e clima pa haci negoshi na Aruba.
Diasabra anochi Minister di Cultura tabata presente na ‘Honor to Connor’ Steelpan Extravaganza dilanti Charlie’s bar na San Nicolas na unda tur presente por a disfruta di e musica di steelband di The Aruba Invaders Steel Orchestra. E tabata e secundo edicion di e bunita evento na honor di e fecha natalicio di e pionero, maestro, trahado y tuner di steelpan, sr Edgar Connor den felis memoria. Minister Maduro ta gradeci famia Connor cu ta tene e tradicion y arte di tocamento di steelpan bibo den nos cultura di Aruba.
Diasabra anochi Minister Maduro di Cultura tabata presente na Aruba Carnival Entertainment Center na San Nicolaas pa e Eleccion di Reina Infantil, Hubenil, Señora Carnaval y Reina Grandi di Aruba su Carnaval 66. E anochi aki Aruba a conoce su Reina Infantil den persona di Jo-Amy Morcillo. Na Minister Maduro a toca e honor pa corona nos Reina Hubenil pa Aruba su Carnaval 66 srta. Alysa Simon. Señora Carnaval a keda den persona di sra. Neiffy Kock-Sierra y nos Reina di Aruba su Carnaval 66 a bira srta. Rudyanne Lejuez. Minister Maduro ta manda un caluroso pabien na tur e ganadonan y ta felicita e demas participantenan pa Reina Infantil Khloë Dabian y Yoennis Daiz Marin, Reina Hubenil Tychessa Melo y Jayleen Croes, Señora Carnaval Jolanda Salas y Reina Grandi Richinella Henriquez y Josyliane Martinus cu nan bunita presentacion. Danki pa engrandece Aruba su Carnaval cu boso mensahenan positivo den discurso y show. Disfruta di boso reinado den Carnaval 66.


c: text/html

text:
E prome tormenta tropical di e temporada di horcan di 2021 di pacifico oriental a forma na e costa di Mexico. E tormenta tropical Andres ta esun cu a forma mas trempan na e registro ‘era satelital’.
E fenomeno meteoroligico Andres tambe tin e distincion di desaroya prome cu fecha, cu tabata pa cuminsa 15 di mei. No ta prome biaha cu sistema tropical ta desaroya prome cu e fecha di horcan.
Pa e ultimo 5 aña, Pacifico oriental a forma un depresion toprical of un tormenta tropical. E sistema a cuminsa forma diabierna y a bira fuerte formando un tormenta tropical. Ta premira cu elo sigui mantene su forsa.
Centro Nacional di Horcan a dicidi di emiti training di rutina di pronostico di clima tropical pa 15 di mei, asina por sirbi miho na comunidad afecta pa sistema tropical di cuminsamento di e temporada.
Esaki ta pa tin plan di evacuacion y segura e kit di suministro ta actualisa. Ta posibel cu algun area cu a keda afecta gravemente na 2020, ainda ta recuperando. E siman nacional di preparacion pa horcan lo extende di 9 pa 15 di mei cu tema diario cu lo yuda persona planifica e proximo temporada di horcan.

robotstxt: allowed

filter: keep


text:
E boto di piscador cu a wordo gara cu cuatro dama ilegal diaranzon, a wordo gara tambe cu droga, paharito y tambe macaco. Apesar di esaki cu varios otro mercancia mas. Pues aki no solamente tabata un traficacion di hende pero tambe contrabando y trafico di droga. Ariba e fotonan por mira tur loke a wordo confisca. E piscador local di Soseshi ta deteni y mester bay responsabilisa su mes pa tur loke a encontra den e boto.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Patrick y Maktsaria a cay venci
E duo Naito/Taijima di Japon a gana den e Mixed Doubles
Patrick Sydow di Aruba hunto cu su partner den Mixed Doubles, e tenista Makatsaria (Georgia) a cay venci contra e duo Naito/Taijima di Japon.
E tenista Patrick Sydow a mira accion tres dia tras di otro aki na Buenos Aires den e Weganan Olimpico Hubenil 2018. Diamars e tenista Sydow a hunga e Mixed Doubles hunto cu su partner femenino Makatsaria di e pais Georgia. Mester bisa cu nan contrincantenan di Japon esta Naito y Taijima tabata super bon. E nivel di tennis demostra pa Sydow y Makatsaria tabata uno aceptabel, pero e nivel di e japonesnan tabata formidabel.
Al lo largo Sydow y Makatsaria no ta logra vence e duo Naito y Taijima di Japon unda nan ta perde den dos set 6 – 0 y 6 – 1
Majan Sydow lo hunga e di dos rond cu su partner Nick Hardt di Republica Dominicana den e Men’s Double.


text:
ORANJESTAD – Diaranson mainta, Minister di Husticia y Asuntonan Social Rocco Tjon, tawata presente na BRA pa asina atende e reunion di Codigo di Proteccion entre e delegacionnan di Aruba y Curaçao. Ta trata di un proyecto importante cu a inicia na 2019 for di e Sociaal Crisis Plan, cu e meta pa brinda mas siguridad na nos muchanan. Di parti di Ministerio di Husticia y Asuntonan Social nos ta sumamente contento cu e proyecto aki, y con el a desaroya e ultimo añanan, caminda a structura procesonan mucho mas miho entre e cuater sectornan esta; enseñansa, salubridad publico, social y hudicial. E balor agrega a wordo prueba caba, pa cual motibo nos ta contento cu por comparti experencia cu coleganan di Curaçao.
Ta asina cu a desaroya un structura di trayecto cu e cuater ministerionan y a traha riba un miho colaboracion, structura y ehecucion di casonan cu Bureau Sostenemi, como e “Advies- en Meldpunt Kindermishandeling” (AMK). Den cuadro di esaki a pidi UNICEF NL pa brinda sosten tecnico pa asina fortalece un sistema di proteccion di muchanan na Aruba. Na comienso di 2021 a bin den contacto cu Gobierno di Curaçao, SOAW y Unicef NL cu e mesun pregunta, pa asina nan tambe haya sosten tecnico pa inicia nan trayecto di implementacion y desaroyo di un Codigo di Proteccion, pues a adopta e nomber for di nos. For di e fondonan cu Aruba a haya di Union Europeo UNICEF a pone tambe fondo disponibel pa inicia e trayecto aki na Curaçao, y asina na comienso di september 2021, Curaçao a haya su coordinador nacional y awo tambe tin un lider di proyecto for di e ministerionan SOAW, GMN y OWSC.
Pues, un paso sumamente importante, caminda ta bay colabora mas cu Curaçao den e caso aki, mirando cu nan tambe a scoge pa bay e direccion aki. Presente tawata e diferente ‘trayectleiders’ di e diferente ministerionan na Curaçao y tambe e coordinador nacional pa loke ta trata codigo di proteccion. Un di e puntonan cu a wordo treci padilanti ta pa ancra e tipo di colaboracionnan aki pa e por ta di un forma strucutural, mirando cu e ta sumamente importante pa asina por sigui eleva siguridad pa nos muchanan.
Por ultimo, e mandatario a felicita tur e profesionalnan di Aruba cu tawata presente, como tambe esnan cu no tawata presente na e reunion, pa motibo cu e reunion tawat den un comision chikito, sinembargo sin nan dedicacion e proyecto di Codigo di Proteccion no lo tawata posibel. Importante pa nota ta cu hopi biaha ta wak e parti financiero so y no enfoka riba e dedicacion cu tur e profesionalnan di Aruba ta demostra pa e proyecto aki por tawata exitoso.


text:
Pronóstiko di tempu pa Kòrsou i bisindario bálido te djadumingu mainta 6:00 o.l., 16 di ougùstùs 2020.
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l., 16 di ougùstùs 2020.
Kompilá: djasabra 15 di ougùstùs 2020, 05:00 o.l. (09:00 UTC).
Tempu: Shelu ta parsialmente nublá i awe mainta tempran tin posibilidat pa djis un áwaseru lokal. Durante di djadumingu mainta tin chèns un bes mas pa un tiki áwaseru.
Temperatura máksimo lo alkansá 33ºC i temperatura mínimo 27ºC.
Solo ta sali 06:25 i ta baha 18:56 o.l.
Bientu: Direkshon generalmente ost i moderá; forsa 3 te 4 (11 te 30 km/ora, 7 te 16 nudo). Ráfaga de bes en kuando te posiblemente basta fuerte; forsa 5 (31 te 39 km/ora, 17 te 21 nudo).
Situashon general: Un ambiente atmosfériko mariginalmente faborabel pa awa kai ta establesé riba nos área den e fin di siman. No opstante esaki, despues durante kuminsamentu di otro siman lo bai tin formashon di mas nubia ku bon posibilidat pa awa kai. Na mes momento, e fluho di bientu lo mengua dor di presensia di siklon Josephine serka pero tòg pa fó di e region di Karibe. Eventualmente e situashon aki lo fomentá un sintimentu di kalor no konfortabel.
Kondishon di laman: Por lo general moderá ku altura di olanan entre di 0.5 i 1.5 meter (2 pa 4 pia).
Sistemanan signifikante di wer tropikal: Tormenta Tropikal Josephine ta move den direkshon wèst nortwèst riba Osean Atlántiko, kedando na un distansia salvo di e islanan mas nortost den Laman Karibe. E Tormenta aki no ta un menasa pa Kòrsou.
Fenómeno spesial: Ningun
Perspektiva te djaluna mainta: E dianan ku ta sigui lo ta parsialmente te hopi nublá ku áwaseru i posibilidat ku bos por zona.
Meteorólogo: Coffie


text:
Kralendijk – Na Boneiru 75% di e hendenan ku por pasa angua kontra korona a pasa minimalmente un (1) angua. En total 18.944 hende di 18 aña bai ariba ta bini na remarke pa pasa angua kontra corona. Te ku djaweps 3 di yüni 14.230 hende a pasa minimalmente un (1) angua. E kantidat di hende ku a pasa e promé i e di dos angua, awor akí ta 11.333.
For di febrüari di e aña akí departamento di Salubridat Públiko a kuminsá ku pasamentu di angua kontra corona. Den e último lunanan hendenan por a pasa angua na diferente sitio. Por ehèmpel habitantenan di bario a pasa angua den bario di Antriol, Amboina, Nort’i Saliña, Rincon i Tera Kòrá den sentro di bario. For di kuminsamentu Kompleho Deportivo Jorge Nicolaas na Playa tabata un sitio sentral pa pasa angua, kaminda tabata pasa angua durante henter siman.
Sin sita
For di djamars 8 di yüni te ku djaweps 10 di yüni ta posibel pa pasa e promé angua kontra corona sin sita na Kompleho Deportivo Jorge Nicolaas. Por hasi esaki riba e dianan ei for di 09:00 – 14:00 or. Pa pregunta tokante pasamentu di angua òf pa traha un sita pa pasa angua suidadanonan por yama e number grátis 0800 0900.


text:
KRALENDIJK – Mas òf ménos 50 miembro di gerensia i personal di Buddy Dive a laga bakuná nan mes kolektivamente. Ainda tin aproksimadamente 30 trahadó ku lo bai tuma bakunashon.
Ku bista riba siguridat di su trahadónan Buddy Dive a skohe pa den un solo biaha bakuná un grupo grandi, asina mènedjer Steffie Lucas-Van der Valk a duna di konosé. “Nos ta hasié pa siguridat di nos personal i pueblo di Boneiru. I tambe pasobra nos ta spera ku aweró Boneiru por risibí turista atrobe.”
Empresanan òf gruponan ku ke registrá nan mes pa laga bakuná nan personal por manda un email na vaccinatie.registratie@bonairegov.com


text:
Kralendijk- Den e periodo enre 2012 i 2019 e kantidat di turista ku a bishitá Boneiru a subi ku mas ku 300%. Esaki por dedusí for di sifranan ku a wòrdu kompilá pa Centraal Bureau voor Statistiek (CBC).
Kaminda ku nan aña 2012 un total di 158.000 turista a yega Boneiru riba un barku krusero, na 2019 esaki a subi te na 458.000.
Den e promé 3 lunanan di 2020, nèt promé ku a krisis di Corona a kuminsá Boneiru a risibí un promedio di 1957 pasahero di barku ti turista pa dia, òf masomenos 10% di su poblashon total.
Desaroyo
Un di e faktornan grandi den e oumento ti e sifranan aki ta ku antes por a mira prinsipalmente barkunan krusero ta bishitá e isla entre e lunanan di novèmber pa mart. For di aña 2016 sinembargo, por ripará ku barkunan di turista a kuminsá yega den tur luna di aña.
Prinsipalmente den último añanan a kuminsá ripara ku hopi habitante di e isla a kuminsá haña e kantidat di turista di krusero a kuminsá bira un molèster. Voral pa loke ta traha e situashon di tráfiko den Playa, ku riba kalke dia ta bastante kompliká kaba, riba dianan ku tin 2 barku krusero den haf ta bira totalmente imposibel.
Estudionan remarká tambe ku e lokual ku un pasahero di un barku krusero ta gasta durante di su bishita na e isla ta un frakshon di e lokual ku un tursita ku ta hospedá na e isla mes ta gasta.
Vishon nobo
Durante di e Pandemia di Corona, Kolegio Ehekutivo a bin ta stipulá un mameno nobo pa loke ta trata turismo di krusero. Asina ke limitá e kantidat di barku ku por yega Boneiru riba mesun dia na 1 pa dia. Banda di esei tin plan pa oumentá e belasten ku kada turista riba e barku mester paga, e asina yamá ‘head tax’ te na 10 dòlar pa kabes.
E plannan di gobièrnu pa rekuperashon di turismo riba nos isla a keda deliñeá den e asina yamá Tourism Recovery Plan (TRP).
E siftanan di CBS pa loke ta trata turismo di krusero por mira aki.


text:
Minister Pietersz- Janga presente na St. Margaretha College na klousura di Siman di Buki pa Mucha
Minister Pietersz- Janga presente na St. Margaretha College na klousura di Siman di Buki pa Mucha
Willemstad – Nos ta na final di Siman di Buki pa Mucha 2022 i e tema di e aña aki ta ‘Bi-Ba-bèrdè. Den e kuadro aki Sint Margaretha College na Janwe a invitá Minister di GMN drs. Pietersz- Janga pa ta presente na e skol pa mira aktividatnan ku e skol a organisá pa promové lesamentu serka nan alumnonan. Tabata un mainta hopi plasentero kaminda Minister por a mira kon alumnonan ta ekspresá nan mes den aktuashon, kanto i baile. Minister Pietersz- Janga a keda risibí pa kabes di skol señora Giana Murray- Anasagasti.
Lesamentu ta masha importante pa desaroyo di un mucha i un pais. Tabata hopi bunita pa mira kon St. Margaretha College a laga alumnonan hasi uzo di nan kreatividat pa promové lesamentu. Por ehèmpel trahenan i atributonan ku a uza pa e presentashonnan a keda elaborá ku material resiklá. Di e forma aki e skol a promové lesamentu i alabes siña e muchanan apresiá medio ambiente. Banda di apresio pa medio ambiente, ta di sumo importansha pa nos stimulá nos yunan pa lesa buki pasobra lesamentu ta un bon medio pa stimulá desaroyo di un mucha.


text:
Vacuna contra Covid-19 a demonstra di ta un gran aliado di bataya di Merca contra e virus. “Pa prome biaha e casonan a baha den tur 50 estado”, Andy Slavitt, asesor principal di covid-19 na e White House. Nan ta bisa cu ta ganado e guera contra e virus y mester caba e trabou.
E comentario ta produci ora cu lider estatal y funcionario di salud publico ta expresa optimismo di tendenica di covid-19 di e pais y unda por ta para pa zomer. Pa e ultimo siman, Merca a wak un 31.100 caso nobo y 600 morto pa covid-19 pa dia, segun dato di Universidad John Hopkins.
“Casonan ta disminui, morto ta bahando. Pashent na hospital ta bahando y vacuna ta aumentando. Si e vacuna sigui bay mas lihe, e contagio lo baha mas lihe”, Dr. William Schaffner di Universidad di Vanderbilt a bisa CNN.
Aproximadamente e 47.7 di e poblacion di Merca a ricibi un dosis di e vacuna di covid-19, segun dato di Centro di Control y prevencion di malesa (CDC). Aproxidamente e 37.5% di e poblacion ta completamente vacuna. . Funcionario ta bisa cu crucual pa sigui aplica mas vacuna.


text:
Ora Mike Eman y AVP ta papia, Evelyn ta scucha, ya cu e no por biba sin AVP y sin Mike caminda semper cu Evelyn papia, nomber di Mike mester ta den su boca.
Miembro di partido AVP, sr Melvin Tromp a mustra cu esaki a keda demostra dialuna mainta ora cu den oranan tempran di mainta, e lider di AVP a dirigi su mes na pueblo relaciona cu otro pakete di medida pisa cu ta na caminda.
Apenas un ora despues cu Mike Eman a caba cu su conferencia di prensa, Minister Presidente Evelyn Wever Croes ta reacciona riba e lider di AVP indicando cu e ta hasta lanta mainta y scucha y pensa riba su rival politico.
“Loke ta mas impactante ora cu scucha Prome Minister Evelyn Wever Croes papia di sinceridad, caminda e ta sugeri pa Mike Eman ta sincero cu pueblo, tur hende ta puntra ta di unda e ta saca e curashi aki, ya cu no ta mesun Evelyn aki a a priminti pueblo solucion financiero sin medida?
No ta mesun Evelyn di MEP aki y su gobierno a priminti pueblo un gobierno di shete minister pero awe nan ta casi 10 ya cu ta loke Otmar Oduber cu tin dos asiento a exigi esaki?
Ta mesun Evelyn aki su gobierno a priminti pueblo reduccion di tarifa di awa y coriente, reduccion di gasolin pero den prome lunanan, a aumenta accijns riba gasolin y awor cu su pakete nobo di medida, pueblo ta bay ta garantisa un aumento di prijs di awa y coriente.
Tambe no ta mesun Evelyn aki y su gobierno a sigura pueblo cu lo elimina hedging asina cu e drenta den gobierno pero mester a a bira hedge rapidamente y awe cu prijs di bari di petroleo a baha drasticamente, Evelyn su hedging no ta permiti pueblo saca probecha di e reduccion aki!
No ta un Minister di Evelyn su gobierno a sigura y priminti pueblo cu lo aumenta di salario minimo ya cu e ‘bestaandsminimum ta mucho mas halto cu cu awendia un famia di cuater no por biba cu 2000 pa luna.
Ta Evelyn e Prome Minister tambe a sigura pueblo cu si tin 1% di probabilidad, e lo habri e refineria di San Nicolas bek, ya cu e tin cantidad di compania para den rij ta warda pero awe e mes a tuma yabi di e refineria y ta laga cera e refineria.
Simplemente nos ta conclui cu Evelyn no por papia di sinceridad sigura ora cu e ta un persona no sa kico nifica sinceridad.
Den su afan pa sconde su medidanan, awor Evelyn ta papia di prestamo cu gobierno di AVP a haci y cu su gobierno tin cu paga bek pero na 2009 gobierno di MEP a laga e pais aki na rand di bancarota, c’un fondo di pensioen yegando su fin, cu scolnan tur decai y muchanan sin proteccion.
Un infrastructura cu ya no tabata cumpli cu exigencia di comunidad y un centro di Oranjestad domina pa chollernan pero caminda e unico cu a probecha di centro di ciudad e tempo ey, tabata un famia di Prome Minister cu huurmento di un hotel cu tabata den mal estado y afgekeurd pa DOW.
E tempo ey gobierno di MEP a laga un pueblo acosa pa BBO cu a percura pa mas pobresa y hendenan sin trabou, cu problemanan tur caminda, cu trahadonan publico sin haya loke nan tabatin derecho ariba.
Evelyn tin cu corda y mester por corda tambe cu, den e placa cu gobierno di AVP a presta pa drecha e pais, tabatin e suma di 23 miyon inclui, cu ta placa cu su famia a saca for di caha di pueblo cu huurmento di edificionan, cu diferente contract lucrativo y otro maniobranan financiero haci pa gobierno di MEP pa enrikece famia y amigonan.
Un prestamo cu tambe a yuda pa cubri miyones cu oficina di Papa a saca for di caha di gobierno, caminda miyones ta cay pa su yiu muhe kende tambe tabata traha cu e oficina di Papa.
Awe Evelyn ta birando un declaramado di poesia, caminda den un idioma amoroso, ta trata di convence pueblo cu mas medida ta na caminda y cu pueblo tin cu haya esaki normal ya cu despues cu su gobierno a ranca 260 miyon caba, su gobierno tin mester saca 100 miyon mas den presupuesto nobo.
TUR hende cu scucha Evelyn papia dialuna mainta, a realisa cu na ningun momento ni un solo bes, Evelyn a duna pueblo algo, bek, no a duna pueblo sikiera un florin bek, no a duna pueblo un aumento di onderstand, tampoco un aumento di reparatie toeslag, ni sikiera un aumento di salario minimo.
Evelyn no a bin dilanti y bisa cu awor cu el a saca miyones for di WEB, e prijs di awa y coriente ta bay baha pa pueblo pero lamentablemente esakinan lo subi ainda mas pa motibo di miyones cu Evelyn su gobierno a saca for di e compania di pueblo aki
Evelyn tin cu realisa su mes bon realmente cu e UNICO SOLUCION REAL cu e por duna pueblo awor aki, ta di bay Gobernado y entrega retiro di su gabinete y salba pueblo asina di e desaster di medida cu su gobierno kier introduci den proximo dianan.Bay laga gobernacion pa hendenan cu sa goberna, hendenan cu tin pueblo na pecho y kendenan tin solucion pa pueblo,” Melvin Tromp di partido AVP a declara.


text:
Oranjestad – Aruba Doet, e accion bolunario mas grandi di Aruba, ta anuncia cu e website www.arubadoet.com ta actualisa pa bo registra bo proyecto pa Aruba Doet 2023.
E fecha pa e siguiente edicion lo ta diabierna 10 y diasabra 11 di maart 2023.
CEDE Aruba, den cooperacion cu Oranje Fonds, lo ta organisando Aruba Doet pa di 11 aña consecutivamente! Esaki ta un otro oportunidad pa organisacionnan social eherce un trabou pa of organisa actividadnan social pa nan grupo specifico cu ayudo di boluntarionan. Projectonan manera verf muraya, duna un luga di recreacion pa mucha un face lift, organisa un actvidad pa hende grandi of traha un heki nobo na un animal shelter.
E organisacionnan cu registra prome cu e Early Doeti Deadline, cua fecha ta DIALUNA 12 di DECEMBER, lo ricibi un regalo chikito como gradicimento pa nan boluntario. Ora di registra trempan ta duna mas oportunidad di ricibi e cantidad di boluntario cu e proyecto tin mester pa wordo realisa. Tambe e ta yuda e team di Aruba Doet pa organisa un evento exitoso. E ultimo dia pa inscribi un proyecto ta DIALUNA 23 DI JANUARI.
Tur organisacion cu kier registra mester tene na cuenta cu e fondo total cu ta wordo suministra pa haci un proyecto cu ta wordo subsidia dor di Oranje Fonds di Hulanda lo ta menos. E motibo ta di e cambio monetario (koers). Tur esakinan ta motibo valido pa no warda te ultimo momento pa registra un proyecto.
Fundacionnan, scolnan, scouting clubnan, organisacionnan deportivo, Centronan di Bario cu kier registra un proyecto por haci esaki via e website www.arubadoet.com. Pa mas informacion por manda WhatsApp of yama Aruba Doet na 561 1644.
Bo participacion na Aruba Doet ta duna e isla un impulso positivo. Organisacionnan cu ta participa sa cu si nan kier logra metanan pa proyectonan cu esaki no lo sosode sin ayudo di boluntario, mas ainda mirando cu e ta un evento cu duracion di dos dia cu ta wordo haci cu hopi animo y cu yen di inspiracion pa tur!
Boso ta cla? No keda afo. Registra bo proyecto awo!!!


text:
E ta keda un experiencia inolvidabel pa Edgar Kock, cu den su debut como diseñador oficial, el a logra e titulo di Best Gala Dress. Esaki tabata na aña 1998 cu su prome candidata, Ruthline Jacobs, cu a ricibi e titulo tambe como 2nd Runner-up Miss Teen Aruba. Esaki a encurasha Edgar pa traha mas duro, cu amor y perserverancia. E lista di Reina y Miss cu Edgar Kock a diseña nan trahenan durante e ultimo añanan ta largo.
E creacionnan mas reciente tabata pa su subrina, cu a keda corona como Miss Teen Glorious y pa Gabriela dos Santos, cu a conkista e titulo di Miss Universe Curaçao. Sinembargo, e ta bisa cu diseña pa su subrina, Tychessa Melo, tabata un presion hopi grandi riba dje. Como su omo, tur expectativa ta cu e gala dress ta uno di caliber y no ta un tarea facil ora ta toca pa traha cu persona di sanger.
Edgar ta conta con a surgi e contacto cu Gabriela dos Santos, y con el a yega na scoge pa e ta su diseñador. Sinembargo awo cu Gabriela dos Santos ta Miss Universe Curaçao ya no ta su decision cu ken e mes kier traha, sino di e organisacion di Miss Universe Curaçao. Gabriela cu ta riba e portada di Focus Digital Magazine di september ta bisa den su entrevista, cu e shimisnan di gala di Edgar tabata asina elegante, bunita y detaya, cu tabata facil pa e namora!
Entre e elementonan clave ora di diseña pa un reina di beyesa, Edgar Kock ta splica cu e ta tene cuenta cu e estilo propio, personalidad, carisma… lesa mas detaye den Focus Digital Magazine, cu ta accesibel via Apple iStore, Android Google Play Store y www.focus.aw (Menu Tab FOCUS DIGITAL)


text:
SETAR ta contento di por anuncia e solucion nobo yama MiContact Center Cloud Solution. Un sistema di Cloud Contact Center cu ta ser maneha totalmente den e Data Center di SETAR.
Dia 28 di september, e proyecto MiContact Center Cloud Solution di SETAR a bay live na AZV. AZV ta e prome compania cu ta estrena e Cloud Contact Center di SETAR basa riba e tecnologia di Mitel.
E proyecto aki a conoce diferente fase di implementacion, entre otro: fase di investigacion, diseño, implementacion den e Data Center y configuracion di diferente sistema p’asina por a introduci e producto yama Cloud Contact Center. Ademas di esaki, SETAR a ofrece training y guia na profesionalnan di AZV di con pa haci uzo di e sistema.
Den e solution di Cloud Contact Center tin un module MiContact Center y MiCollab cu ta haci’e posibel pa usuarionan ta conecta via IP Phones y riba celular den un solo plataforma. Un plataforma cu ta conecta riba Internet treciendo flexibilidad, eficiencia y facilidad pa saca raportahenan di yamadanan live for di e sistema.
SETAR, como nos compania nacional di telecomunicacion, ta orguyoso di por sigui extende su servicionan di siguiente generacion na nos clientenan.


text:
TRAYEKTO PA DRECHA 10 SKOL MAS
MINISTERIO KONSERNÍ ENSEÑANSA, SIENSIA, KULTURA & DEPORTE
TRAYEKTO PA DRECHA 10 SKOL MAS
PUBLIKÁ RIBA 21 ÒKTOBER 2022
Gobièrnu huntu ku Direktivanan a yega na palabrashon konkreto pa drecha 10 skol mas
Willemstad – Fasilidatnan atraktivo pa tur skol ta un prioridat p’esei Gobièrnu huntu ku e Direktivanan di Skolnan a yega na palabrashonnan konkreto pa ku mantenshon i reparashon di mas skol. Minister di Enseñansa, Siensia, Kultura i Deporte (ESKD) sr. Sithree van Heydoorn ta informá ku e petishon pa e di dos parti pa e finansiamentu pa hasi mantenshon di e skolnan ta den preparashon.
Awor ku e promé parti pa drechá skolnan a kuminsá ta trahando na e di dos grupo di skol ku ta bin na remarke pa mantenshon. Huntu ku e kompania Policy Productions, SOAB i tur Direktiva di Skolnan a yega na un lista di 10 skol mas ku ta bai forma parti di e di dos grupo pa hasi mantenshon i reparashon. Na momentu ku e formalisashon tuma lugá ta publiká e lista di e 10 skol.
Minister enkargá ku Enseñansa sr. Sithree van Heydoorn ta traha konforme e palabrashonnan hasí pa asina por drecha e edifisionan di tur skol. Ministerio di ESKD bou di enkargo di Minister ta sigui traha huntu ku tur e organisashon envolví. Pa duna alumnonan fasilidatnan atraktivo i kontribuí na un espasio agradabel den skol i asina drecha kalidat di enseñansa pa nos alumnonan por desaroyá i alkansá na máksimo potenshal.
—
KOMUNIKASHON
** riba e potrèt athunto por tuma nota di representante di Policy Productions, SOAB i representashon di Direktivanan di Skolnan huntu ku Minister Sithree van Heydoorn. (ousente pa motibunan personal riba e potrèt representashon di Direktiva Skolnan Públiko i representashon di Direktiva di Skolnan Katóliko pero ku ta forma parti di e grupo di trabou). Pa mas potrèt bishitá: Trayekto pa drecha 10 skol mas


text:
E number di morto pa covid-19 di India a supera 200.000 despues di cu e pais a raporta 3293 persona cu a fayece. Esey ta e number mas halto cu India a raporta den un solo dia.
E pais tambe a raporta 360.960 caso nobo di coronavirus, un record mundial di cantidad di casonan nobo. Segun cifra anuncia di Ministerio di salud na India. E number total di caso na e pais awo ta 17.997.267 y di morto ta 201.187.
Dia 22 di april, India a registra un aumento mas halto di casonan di coronavirus na mundo for di comienso di pandemia cu 314.835 contagio nobo y a sigui cu record mundial. E pais ta registra mas di 300.000 caso diario durante ultimo 7 dia.
Te cu awo, a administra 147.727.054 dosis, segun un comunicado di prensa emiti pa e ministerio di salud. India a lansa su campaña di vacunacion. Un total di 24.865.044 persona e ricibi nan di dos dosis, esey ta un 1.9% di poblacion ta completamente vacuna, den un nacion di 1.3 biyon di habitante.
WHO ta alerta pa un ‘tormenta pefrecto’
World Health Organisation (WHO) a reinforsa e maneho pa covid-19 na India pa distribui 2600 expero di salud na otro programa pa contraresta e aumento masivo di caso na henter e pais.
“Manera tur pais, WHO a bisa cu e mester keda cu medida di baha proteccion personal, mas reunion masivo y mas variante contagioso cu e vacuna no por proteha bon por crea e tormenta perfecto”, vocero WHO, Tarik Jašarević a bisa.
Parti di e problema ta cu hopi hende ta core bay hospital (pa motibo di no tin acceso na informacion) hopi di esnan cu ta bay, menos di 15% di persona cu tin infeccion no mester atencion hospital of lo mester algun oxigeno.


text:
Parlamentario Endy Croes ta amplia cu un voto pa Mike Eman ta un voto benta afor. Na 2017 Mike Eman a malgasta placa di pueblo entre otro a usa 142 mil florin di pueblo pa celebra su cumpleaños 1 di september riba brug na spaanslagoen pa asina gana votos den porta di elecion.
Asina Mike Eman a cana rond Aruba cu batayon di homber y muhernan riba payroll di gobierno pa busca votos. Den su oficina so e tabata tin 147 miembro riba payroll mientras como gobierno nan tabata tin mas di 400 coordinador kendenan a cobra 201 miyon florin na salario den 8 aña. Hopi di nan nunca a presenta na pia di trabou. Hopi tristo.
Mike Eman a bira lomba pa su votadornan:
Despues cu pueblo a bira lomba pa AVP unda AVP a bay atras cu 10 mil votos durante elecion na 2017 Mike Eman a coy un postura di “rabia” y a castiga su propio votadornan. Momento 7000 persona kendenan a deposita tur nan confiansa plenamente den Mike Eman y a kere cu Mike Eman lo asumi su responsabilidad den Parlamento como nan portavoz a resulta cu Mike Eman a escohe pa tuma tur hasi “chambon” y a bay biba lekker den su penthouse den Marisol building cual ta situa riba e oficina di Digicel dilanti e busto di Eman.
Mike Eman a escohe pa bira lomba pa su votadornan. Mike Eman na un manera sin gevoel a core regla su overbruggingstoelage pa su mes. Pues Mike Eman a cobra 12 luna largo su salario di Promer Ministero sinta pia riba otro den su Penthouse mientras su votadornan a perde contacto completamente cune.
Mike Eman debe pueblo un disculpa:
Mike Eman a percura bou su maneho pa redobla debe nacional di Pais Aruba esta di 43% na 2009 pa 93% na 2017. Mike Eman a percura pa redobla interes riba placanan presta unda Aruba a paga na 2019 un total di 232 miyon florin solamente na interes riba placa cu Mike Eman a presta.
Esaki ta igual na 360 mil flroin pa cada dia. Mike Eman a sera wowo y laga x Minister Paul Croes corumpi nos pais ( caso IBIS). Mike Eman a sera wowo laga Benny Sevinger cu Leoncita su best friends “horta” terenonan di pais Aruba bendiendo esakinan pa enrekese un grupo di amigo (caso Avestruz).
Mike Eman a sera wowo y laga Richard Arends y Mike De Meza “corumpi” RDA na un forma cruel. Mike Eman a sera wowo y laga su amigonan intimo Patrick Paskel y Speed “horta” RDA al estilo Al Capon.
Mike Eman a sera wowo y laga Donny Rasmijn su esposa cobra riba mei miyon den RDA na un forma coruptivo. Mike Eman mes a ricibi diferente transferencianan dudoso di sumanan di 50 mil us dollar. Mike Eman por ultimo a baha na awa bay sconde sin representa su votadornan.
Awe cu elecion ta den porta Mike Eman a resucita y a cuminsa bishita cas, bay tur entiero, bishita casnan di nos grandinan, drenta iglesianan despues cu e tabata 3 aña spoorloos. Mike Eman debe su 7000 votadornan y pueblo di Aruba un disculpa formal y oficial.
Cu ki cara Mike Eman kier pidi Bo voto di confiansa despues di a masacra Aruba y a bira lomba pa Bo? Un hende cu cara di COCO solamente por actua di e forma aki. Pesey pueblo ki ora Mike yega Bo cas puntre riba tur e casonan aki y bise te aki Mike. Nunka pero nunka mas AVP!


text:
WILLEMSTAD- 31 di mei 2017 – Den kolaborashon ku The New Tropic un media importante na Miami, Ofisina di Turismo di Kòrsou (CTB) a organisá Bon Nochi: A Tropical Evening Showcasing the Island of Curaçao (Bon Nochi: Un Velada Tropikal pa Presentá e Isla di Kòrsou).
E evento akí, ku a tuma lugá na Wynwood Yard, un sentro empresarial temporal (‘pop-up’) na Miami, a konta ku presensia di mas di 1000 bishitante i a produsí mas di 640,000 klek balioso riba medionan sosial. Nos kultura kurasoleño a duna e velada un toke úniko. Tabatin muestra di Blue Curaçao i tambe un representante di CTB den su trahe di ‘Dushi Hende’ a forma parti di e totalidat.
Esnan presente por a registrá pa haña chèns di gana un trep pa Kòrsou. Pa forma parti di e rifa e bishitantenan mester a partisipá na diferente aktividat ku a tuma lugá durante e evento. Un ‘live stream’ organisá pa Creative-Lab-Curaçao den ‘the Wyn-Box’ (un edifisio estilo apartamento), a permití e bishitantenan interaktuá direktamente ku personanan ku tabata na un evento aki na Kòrsou na e momento ei. Un kabina pa saka potrèt estilo ‘freeze-motion’ a permití e presentenan e anochi ei bai kas ku un printout di #StayDushi. E partnernan, Hilton Curaçao, Papagayo Curaçao, i Santa Barbara Beach & Golf Resort tambe tabatei presente i a kompartí algun dato interesante tokante Kòrsou, i regalá algun trep pa nos dushi pais Kòrsou. E evento aki ta parti di un serie di evento i inisiativanan promoshonal pahalsa e nivel di konsiensia i krea mas tráfiko for di e merkado di Nort Amérika.


text:
Ora cu e modelo Katrina Scott a subi catwalk di Sports Illustrated Swimsuit fin di siman pasa, su trip riba e pasarela tabata mas cu djis un gig di modelahe. Pa e modelo di 37 aña esaki tabata un momento pa yuda inspira otro muhenan cu ta purbando di concebi. Scott, un fitness entrepreneur y mama di Isabelle di 2 aña, tabata memey di e tratamentonan di IVF, ora el a ricibi e yamada pidiendo pa e uni na e ekipo di e muhenan, cu tabata participando na e show di SI Swim Runway durante Miami Swim Week.
“Cu IVF, mi mester a haci un cirugia cu yama ‘hysteroscopy,” Scott, cu anteriormente a sufri dos aborto y un embaraso kimico, a conta na TODAY Parents. “Despues di esey, nan ta pone bo na e nivelnan halto di estrogen”. Describiendo e terapia hormonal como un ciclon emocional, Scott a admiti cu e no tabata sintie cla pa uza un bikini ora e momento di e fashion show a yega – pero esey no a stop e pa rechasa e oportunidad. “Mi no tabata sinti mi prepara – e curpa hopi geblaas y e hormonanan, e cantidad di cos cu tabata pasando (cu mi curpa), pero mi a bisa: “Mi ta bay di acuerdo cu esaki aunke sea e ta un tempo di locura den mi curpa”, Scott a bisa.
Scott a cana riba e pasarela den varios trahe di baño y el a post su experiencia riba Instagram, bisando con orguyoso e tabata sinti di representa tur e muhenan eyfo, cu ta sinti cu ta mucho laat pa nan. E ta spera di representa e muhenan cu ta anhelando pa haci nan famia crece… cu por a experimenta perdida, tur e guereronan di IVF cu ta resando cada luna pa nan famia. E ta spera di representa e muhenan cu tabatin e aña mas difícil di nan bida, y demostra cu ainda tin luz y mantene cabes na halto y curason habri durante e momentonan dificil.


text:
Ainda e sospechosonan principal no ta deteni, pero e investigacion ta andando y e prome posibel sospechoso ta un empleada di fam J. Por spera detencion un ora pa otro y probablemente otro detencionnan di hendenan directamente yega na dje of rond di dje cu a yuda pa e malversa un suma grandi di e fondonan di Cooperativa di Ahorro y Prestamo Aruba (CAPA).
Ta trata aki di un union di credito, specialmente pa e miembronan di sindicato SEPPA, e organisacion di trahado mas grandi bou di empleadonan publico y companianan estatal. Ta bon pa accentua cu SEPPA y CAPA cada un tin un directiva y un hunta di supervsion separa y diferente for di otro, pa por garantisa un bon nivel di supervision y administracion di e fondonan. Aunke tin un keho emtrega di malversacion, ta bon pa subraya, cu e placa cu tur miembro ta spaar ta garantisa!
Tur miembro di C.A.P.A. por bin na remarca pa un prestamo, te cu un maximo di Awg. 20.000,= dependiendo e saldo di spaar. Pa solicita pa un prestamo e miembro mester tin minimo 5 luna ta spaar den C.A.P.A. Cu un payslip di e luna anterior, un identificacion valido, ya bo peticion ta bay aden.
E empleada di fam J. tin como un aña trahando na bali y ta hinca tur informacion di banco di e miembronan. Ta calcula cu e lo a malversa entre 100 pa 200 mil florin! P’esey ta investigando pa yega na e ladronnan y pa por constata ken mas ta envolvi entre e trahado J. di CAPA, te cu banco unda e fondonan ta deposita. E trahado so no por a logra esaki sin yudansa di otro. Pesey tur esunnan cu a yuda y gosa di e suma grandi horta, mester bay duna cuenta.
E empleada a haci un biahe caro pa exterior y asina cu el a regresa, tabata net cu a descubri e malversacion, pa cual a kit’e fo’i trabou “op staande voet”. Esaki a sosode luna pasa caba. E no a spera cu a gar’e y probablemente tabatin den su mente cu por a sigui probecha di e buraco den sistema di control y biba un bida miho di locual e por cu su salario. Parce cu su pareha no ta traha tampoco, pues ta “lift” riba e cuenta di “biba lekker” cu placa di CAPA.
Ta lamenta cu ta duna un Rubiano trabou y ta probecha pa malversa. Awor e propio directiva di CAPA tambe mester duna cuenta na esun di SEPPA pa asina splica unda tabatin fayo, te cu un trahado fam J. por a malversa un suma asina grandi, sin cu a gar’e mesora. Esaki sin duda ta bira un caso interesante cu awor ta den pleno proceso di investigacion. Ya a haci denuncia oficial na autoridad hudicial y ta cuestion di dia of oranan pa e prome detencion por cuminsa cay!
Na CAPA tur miembro por spaar un minimo di Awg. 25,- pa luna. Pero, contrario na tur banco, na CAPA ta paga un interes mas halto cu tur otro instituto financiero na Aruba. For di saldo faborabel, na final di cada aña por yega na porcentahe(nan) mas halto. Ta deduci e suma di spaar mensualmente for di e salario di e miembro.


text:
Djaluna 17 yanüari ta anunsiá e desishon definitivo di dianan di vakashon eskolar relashoná ku Karnaval 2022
WILLEMSTAD – Minister di Enseñansa, Siensia, Kultura i Deporte (ESKD) sr. Sithree
van Heydoorn ta informá ku pa djaluna 17 di yanüari próksimo, ta anunsiá e desishon
relashoná ku dianan di vakashon eskolar pa ku e periodo di Karnaval 2022. E
proposishon/desishon anunsiá dia 6 di yanüari último a keda tuma mirando ku e
pandemia di COVID-19 a krea un retraso substanshal den enseñansa.
Ta di importansia pa tene kuenta ku vários aspekto pa tuma e mihó desishon pa evitá ku
nos muchanan no ta sufri mas retraso ku nan enseñansa, pa motibu di e situashon di
Pandemia. Ministerio den su totalidat ta den diálogo kontinuo i meskos e dianan aki i
meskos e komishon di fakansi di skol pa yega na e mihó desishon kaminda e interes di e
studiante, dosente, mayor i komunidat kompletu ta keda salbaguardiá.
Komo titular enkargá ku enseñansa mi a pidi konseho hurídiko pa asina nos kana e
kaminda konforme nos leinan. Pa asina no tin violashon di lei, pero tampoko di e derechi di
ningun hende. Alabes mester para ketu na e hecho ku pais ta den un situashon di krisis i
kada un di nos di un forma of otro ta ser perhudiká, pero huntu nos ta sobreviví i sali
dilanti. Ban sigui kumpli ku medidanan di prekoushon i sigui kuida den e periodo aki.
Mi ta deseá tur studiante, dosente, mayor i komunidat kompletu, un komienso di skol
fruktífero djaluna próksimo, tur hende keda trankil pa asina nos por tuma e mihó desishon
kual lo keda anunsiá manera ya informá djaluna 17 yanüari próksimo.
—
Sithree van Heydoorn
Minister di Enseñansa, Siensia, Kultura I Deporte


text:
Joaquin van Trigt ta dokter di cas y presidente di HAVA (Asociacion di dokternan di cas) y el a duna un discurso den Parlamento. E topico di mes ta riba coronavirus. Awor aki tin un situacion mundial unda cu coronavirus ta bezig ta plamando. E no a yega Aruba ainda, pero pa e momento cu e mester yega, nos tur mester ta prepara, incluyendo e prome liña, esta e dokternan di cas.
Segun dr. van Trigt, e punto ta pa educa e poblacion di Aruba riba kico ta importante pa haci pa preveni cu coronavirus por plama. E ta bay yega, pero e momento cu e yega Aruba, “nos mester tur haci nos best pa evita pa e virus sigui core rond y nos yega den un situacion cu nos ta wak na China of na Italia, cu tin problemanan grandi pa tanto e ambiente di salud pero tambe pa nos economia.”
Con bon Aruba ta prepara
E prome liña, manera cu dr. van Trigt ta prepara. E ta sigui splica cu ta haya cu Aruba ta hopi bon prepara. Tin un adelanto, door cu e no a yega ainda y ta bezig ta prepara caba cu e virus drenta y tin un paar di cos cu ta palabra entre tur e stakeholdernan.
HAVA por ehempel ta dialoga tur siman, por lo menos dos biaha cu hospital y tambe cu DVG. Awo tambe cu SVb riba e medidanan cu tin cu tuma. A dicidi di pone un hotline disponibel unda cu tur hende por yama riba e number aki y por puntra si tin pregunta riba coronavirus.
Importante ta en berdad pa e number ta disponibel y no bay dokter di cas su oficina pasobra eynan bo ta pone na riesgo tur e empleadonan como tambe e pashentnan cu por wordo contagia. Y asina e plamamento ta cuminsa. “Por fabor, si bo ta malo, keda cas, yama e hotline of yama bo dokter di cas pa e informacion corecto y lo bo wordo dirigi exactamente na unda bo mester bay pa si tin un caso sospechoso di coronavirus.”
Plan di contingencia
Dr. van Trigt a splica tambe cu HAVA a palabra cu si mester pasa cu un colega mester bay den isolacion pasobra el a wordo contagia cu e virus, su practica lo mester wordo cera temporalmente. Cada dokter di cas tin mas cu 2000 pashent. E ora ey HAVA nan 48 dokternan di cas a dicidi cu lo tin un backup cu lo parti e pashentnan den tur dokter di cas, pa e cuido keda continuo y accesibel pa tur pashent si en caso cu un praktijk wordo cera temporalmente.


text:
Oranjestad - 22 juli 2022
Departamento di Salud Publico (DVG) ta informa cu entrante dialuna 25 di juli e formato di COVID update semanal lo conoce 2 cambio. Prome cambio ta ensera un tabel abapta cu cifras nan di COVID semanal y no acumulativo mas. Esaki debi cu na e momentonan aki tin hopi ciudadano cu a haña COVID mas cu 1 biaha caba. Di dos cambio ta cu update semanal lo no wordo duna mas riba diabierna pero lo cambia pa tur dialuna di forma cu update ta ensera datos di e siman completo.
Esaki nifica di diabierna dia 22 di juli lo no tin update di COVID pero esaki lo wordo duna dialuna dia 25 di juli y asina lo sigui duna update riba tur dialuna.
Apesar cu casonan di COVID ta stabil y ta duna indicacion cu mayoria ciudadano ta recupera sin mucho complicacion. DVG ta recomenda esnan cu no tin nan serie di vacuna di COVID pa no keda sin busca esaki. Pa vacuna di COVID por walk-In na DVG di dialuna pa diabierna for di 8or pa 12or y 1or pa 4or.
COVID tey, wak pa bo ta proteha.


text:
Derechi di voto tabata nada fásil i semper Kòrsou a keda diskriminá, pa mas ku un siglo. Ta bon nos bishitá nos historia.
Semper a tene Kòrsou atras
For di 1815 te 1937 Aruba, Boneiru, St Maarten, Statia i Saba por a vota pa nan propio dos Konsehal den nan goberrnashon lokal, yamá Raad van Politie. Kòrsou no a tabatin Raad van Politie ni derechi di voto.
Brevemente Kòrsou a bira munisipio, esta un sorto di gobernashon insular, di 1827-1833 ku 4 Konsehal, pero Kòrsou no por a vota pa su Konsehalnan. Segun Hulanda, en bista ku Koloniaal Bestuur i Koloniale Raad tabata aki, lo tabata “muchu kompliká pa e Yu di Kòrsou (YdK) distinguí entre gobernashon lokal i esun sentral.”
Na 1865 Sürnam ta haña derechi di vota promé bia pa 9 di su 13 representantenan di Parlamento. Segun Hulanda, nos no tabata madurá kompará ku Sürnam i no a haña e mes un derechi.
Bosnan pa kambio, bosnan di resistensia
Na 1869 YdK (Hudiu di koló) Généreux de Lima durante un reunion di Koloniale Raad ta pidi pa stòp diskriminashon kontra Kòrsou i duna nos derechi di voto. Segun de Lima no por ta asina ku nos ta responsibel pa e islanan mas chikí antó nan tin mas derechi ku Kòrsou.
Despues di petishon di de Lima, e Protestant blanku Hulandes, Hamelberg, ta bisa ku si hende pretu vota antó lo bin kanibalismo, adorashon di dios falsu i sèks entre hende i bestia.
Na 1895 e abogado YdK Hudiu Abraham Chumaceiro a desbaratá Hamelberg den su artíkulo: Zal het stemrecht leiden tot Canibalisme?
Na 1923 e promé organisashon polítiko di Kòrsou, de Curaçaosche Vrijheidsbond, liberal i intelektual ta manda un karta pa Reina pidiendo derechi di voto.
Den su tésis di 1935, Moises Frumencio da Costa Gomez (Dòktor) ta yama e diskriminashon kontra Kòrsou un “historische onrecht”.
Na 1937 pa di promé biaha nos a haña derechi di vota pa 10 di e 15 miembronan di Staten. Nos mester a warda 72 aña despues di Sürnam.
Por a vota na 1937 solamente hende hòmber di 25 aña òf mas, ku un entrada anual di por lo ménos F 1,200, ku tur be lasting pagá i ku un nivel intelektual di òf ekibalente na 7 aña di enseñansa Uitgebreid Lager Onderwijs. Di un poblashon di 90,000 hemde, solamente 2,100 a kwalifiká pa vota.
Staten, riba inisiativa di Dòktor na 1938 ta amplia derecho di voto pa hende menos pudiente tambe, loke ta pone un grupo lokal riku pidi Reina distruí e desishon di ampliashon di derechi di voto. Segun nan demokrasia ta na peliger si e masa vota. Reino ta rechasá e petishon.
Derechi di voto despues di tur tipo di diskriminashon
Di 1938 pa 1947 Dòktor representando Curaçaosche Roomsch Katholieke Partij ta logra derechi di voto universal ku ta mira lus na 1948.
1949, e promé elekshon pa Staten basá riba derechi di voto universal ta tuma lugá pa tur 21 Miembro di Staten.
Kòrsou mester warda te 1951 pa e vota pa promé biaha pa su representantenan lokal, esta Konseho Insular. Mas ku 135 aña despues di sobrá isla.
Willemstad, Kòrsou


text:
Hyundai Ioniq Electric a drenta Aruba
E realidad di cambio climatico y su consecuencianan mundial, y en espacial pa nos isla cu crecemento den e nivel di lama, ta exigi un manera di hiba bida diario cu respeta nos medio ambiente.
Emotions Gran Apertura
Aruba tin algo pa ta ‘excited’ cune pa e luna di December cu e gran inauguracion di Aruba su night club nobo “E Motions”. E Motions ta un conc
Come and unlock yourself by Rage & Uno de 50
Un otro evento exitoso cu e stempel di Rage ta e forma cu por conclui e evento teni dia 29 di November 2016
Hopi Bon
Bo tabata sa cu e mihor cerbesnan di Aruba ta traha cu awa di lama ontzilt? Y awo tin 3 diferente dushi tiponan pa bo kies.
Hilton Aruba Caribbean Resort & Casino
E tabata un dia di celebracion pa Aruba completo; un hotel den man di yiunan di tera. A tuma a 18 luna di renobacion multi-miyonario y finalmente Hilt
Mami, Stima Bo Mes!
Como mama mi tambe a expe-riencia e mesun cosnan cu tur hende muher ta pasa aden despues di duna luz. Mi a focus completamente riba mi baby, manera tu


text:
Dutch Caribbean Nature Alliance (DCNA) a organisa e di dos Gran Quiz Bibo di Naturalesa pa Mucha diaranson dia 20 di october 2021. E evento aki a reuni mas di 100 ekipo di studiante di Aruba, Boneiro, Corsou, Saba, Sint Eustatius y Sint Maarten pa competi den un quiz tocante naturalesa pa asina tin oportunidad di gana un snorkeltrip rond di su isla.
DCNA, un red regional di area protegi estableci pa yuda e Organisacionnan di Maneho di Area Protegi di e seis islanan, a organisa te cu awor tres evento di Gran Quiz Bibo di Naturalesa. Desde 2020, tabatin dos quiz dirigi riba e studianten cu ta biba den Caribe Hulandes y un evento pa adulto. Esaki ta un programa continuo, keda pendiente pa e proximo Gran Concurso di Naturalesa Bibo pa Adulto den primavera di 2022!
“E edicion aki di Gran Quiz Bibo di Naturalesa- Mucha tabata un exito total. Mas di 100 ekipo consistiendo di 1 pa 4 studiante a participa na e evento, cual ta un forma interactiva y creativo pa e studiantenan siña tocante e ambiente natural di nan islanan ”, Leslie Hickerson y Dahlia Hassell, organisadonan di Big Live Nature Quiz di DCNA a bisa. “Nos ta spera cu e participacion lo sigui crece a medida cu nos ta adapta e evento aki, y e bira e piedra angular di educacion tocante naturalesa na tur e islanan di Caribe Hulandes”
E quiz aki tabata disponibel pa tur studiante di Caribe Hulandes di 12 pa 14 aña y a tuma luga durante orario di scol pa facilita e accesibilidad pa e studiantenan cu no tin acceso na internet na cas. Crea originalmente como reaccion riba e incapacidad di e gruponan di studiante, manera Junior Rangers, pa biaha debi na a e restriccionnan vigente pa Covid-19; lo sigui ofrece Gran Quiz Bibo di Naturalesa pa apoya educacion tocante naturalesa na e islanan di Caribe Hulandes. E tema di e aña aki tabata “Animal di Caribe Hulandes”. E categorianan tabata entre otro Bida Marino, Bida riba Tera, Animal Special y e seccion “Hende den Naturalesa”.
E categorianan aki a wordo crea utilisando solamente animal cu bo por topa riba e islanan Aruba, Boneiro, Corsou, Saba, St. Eustatius y Sint Maarten. Esaki ta duna e studiantenan oportunidad di siña tocante e especienan cu tin na nan islanan y den e areanan den cercania. E seccion special “Hende den naturalesa” e impacto (tanto negativo como positivo) cu e sernan humano tin riba su ambiente tabata central. Por ehempel, un pregunta cu a wordo haci tabata cuanto tempo promedio un saco di plastic ta wordo uza prome cu tir’e afo (e contesta: 12 minuut)!
E oficialnan di educacion y divulgacion di e parkenan di Caribe Hulandes a yuda organisa e eventonan na nan respectivo islanan; STINAPA Boneiro, CARMABI na Corsou, Aruba National Park Foundation, Saba Conservation Foundation, STENAPA na St Eustatius y Nature Foundation Sint Maarten. E ganadornan di e aña aki, un grupo di Saba, lo ricibi un snorkeltrip gratis rond di su isla como premio grandi.
“No ta solamente un gran evento pa e estudiantes interactua cu otro y pa nan desafia otro, sino tambe ta un oportunidad tremendo pa siña. Educacion di naturalesa ta inspira e studiantenan pa sinti nan mes orguyoso y responsabel di proteha e ambiente natural di nan hogarnan. Crea defensornan den nan comunidad pa preservacion di nos medio ambiente y e especienan nativo cu ta distingui nos di resto di mundo ”, Leslie Hickerson y Dahlia Hassel, organisadonan di Big Live Nature Quiz di DCNA a bisa.
Pa obtene mas informacion tocante e evento aki y futuro evento, consulta e page di Facebook di DCNA of bishita www.BigLiveNatureQuiz.org


text:
ORANJESTAD,Aruba
– Entrante dialuna, dia 23 di maart 2020, Departamento di Impuesto ta stop di brinda servicio na tur MFA. Lo continua cu servicio di caha unicamente na su oficina principal na Camacuri. Esaki ta conta tambe pa esnan cu mester haci pago di permiso pa DIMAS. Departamento di Impuesto ta sigui opera segun e orario di custumber, teniendo na cuenta si cu e cantidad limita di bishitante cu ta wordo permiti pa drenta paden. Pa loke ta e servicio na e balie di recepcion y otro servicio na cliente na su oficina na Camacuri, esakinan ta keda cera te proximo aviso y lo bay den un forma digital. Departamento di Impuesto ta pidi su contribuyentenan pa tuma nota di e anuncio aki pa asina evita cualquier inconveniencia.


text:
Museon ta bay trece un guia con por institui diferente perspectiva multicultural den museo
E mundo di museo na Hulanda ta sali mucho di e perspectiva di hende blanco. Esey ta regarda e empleadonan, e arte y e visitantenan. Museon ta bai purba trece cambio den esaki. Museon ta bai bin cu un revista y un podcast serie, cu lo ta obtenibel via e website di e museo.
E iniciativa a nace como resultado di Caribbean Ties, e exhibicion sobre patrimonio caribeño cu tawata habri pa publico na Museon na aña 2019. Curator Diederik Veerman ta comenta: ‘Caribbean Ties a forma for di un colaboracion. E ta un exhibicion traha pa y di esnan cu ta bini di Caribe. Nos a siña asina hopi mes di e colaboracion cu nos ta feliz pa comparti e informacion cu otro.’
Tuma nota y haci copia
Den e revista di Caribbean Ties, instituto nan cultural ta ricibi punto di mehoracion for di e empleado nan di Caribbean Ties. Por ehempel, artista Richard Kofi ta argumenta cu maske museo ta apoya e ‘Cultural Diversity & Inclusion Code’, cambio berdadero ta tarda hopi. Diversidad ta e unico manera pa por salba e bienestar di un museo, Kofi ta comenta. ‘Hulanda ta un melting pot di cultura; diversidad ta e norma. Si un museo no por aplica su mes na esaki, e audiencia lo disparce di su mes.” E ta avisa museo pa mira marcanan di moda manera Patta y Daily Paper, cual ta marcanan inclusivo y hopi popular.
Podcast
'Busca pafo di e muraya nan di e museo' y 'busca participacion di e hendenan den boso proyecto' tambe ta conseho cu frecuentemente ta wordo duna. Museon a tuma esaki den consideracion cu e serie di podcast nobo BE RIGHT BACK / BAI BIN. Den e podcast aki, cual ta e siguiente capitulo di Caribbean Ties, Gyonne Goedhoop & Eva Croes ta explora hunto cu varios invitado special kico kiermen ta di Caribe, den tur parti di mundo.
Release
E revista di Caribbean Ties lo ta gratis pa lesa online dia 22 di juni riba e website museon.nl/caribbeanties. E podcast BE RIGHT BACK / BAI BIN por wordo scucha riba tur plataforma manera Spotify y Apple.
Museon
SDG-House Museon, localiza na Den Haag, ta un museo di cultura y ciencia. Bishitantenan ta wordo inspira pa descubri mas sobre mundo y pa trata mundo cu respet. E museo ta conecta pasado cu presente y futuro y kier promove envolvimento y solidaridad internacional.
Caribbean Ties
E exhibicion internacional Caribbean Ties (2019 – presente) ta mustra e patrimonio di e prome habitantenan di Caribe prome cu Columbus, y e influencia cu hende di Caribe tin na mundo manera nos ta conoce awe. E exhibicion ta basa riba resultadonan di estudio arkeologico cu a wordo haci na Universidad di Leiden y a wordo presenta na Museon y na 11 otro luga den Caribe.
Noot voor de redactie
Wilt u in contact komen met Tibisay Sankatsing Nava, Gyonne Goedhoop of Eva Croes, meer inhoudelijke informatie of fotomateriaal, neem aub contact op met het Museon: Rob de Winter, communicatiemanager, telefoon 0610905384 / email rdwinter@museon.nl of Diederik Veerman, programmamanager Caribbean Ties, telefoon 070-3381424 / email dveerman@museon.nl
Tibisay Sankatsing Nava
Tibisay Sankatsing Nava (Venezuela, 1990) is onderzoeker en community engagement coordinator van het project CaribTRAILS aan het KITLV. Ze was coordinator van Caribbean Ties binnen het onderzoeksproject NEXUS1492 aan de Universiteit Leiden.
Gyonne Goedhoop
Gyonne Goedhoop (Aruba, 1993) a studia historia na Erasmus Universiteit na Rotterdam. E ta crea programanan sobre bida cotidiana pa hendenan di diferente diaspora den ciudadnan grandi na TENT Rotterdam y ta traha como un matchmaker na 3 fondo cultural na Hulanda. Gyonne tawata co-host diferente podcasts sobre Rotterdam su pasado cu sclavitud y un otro podcast sobre e diaspora Afro-Caribe.
Eva Croes
Eva Croes (Aruba, 1992) a studia na Academie voor Theater en Dans na Amsterdam. E ta traha como artista di baile na PACT+ Dans na ROC College Zuid. E ta activo den e mundo di educacion, arte y cultura caribeño como bailarina profesional, pero tambe como host di su mesun programa riba Instagram cu yama What’s The T? Eva ta miembro di organisacion manera Canoas di Caribe y ta involvi den e innovacion di Aruba su mundo di baile y cultura.
Museon
Stadhouderslaan 37
2517 HV Den Haag
tel. 070 - 33 81 338
info@museon.nl
www.museon.nl


text: Diadomingo mey anochi a drenta informe di un caso di kiebro y ladronicia for di 2 auto na un sitio na Paradera, mesora a dirigi un patruya na e sitio. Na yegada di e patruya a bin compronde cu aki ta trata di kiebro y ladronicia for di un Toyota Hilux pick-up y un Honda Odyssey. Segun testigo mey ora promer a nota un persona sospechoso cana for di eynan bay direccion Rooi Afo e tabata bisti cu un T-shirt blanco, petchi berde cu short di jeans bisti. Cual descripcion lo ta cuadra cu e conocido di polis “ Koki”. Polis a bay rondea den e vecindario pero no a logra topa cun’e.


text:
ORANJESTAD – Diasabra ultimo a instala e ekipo nobo den e Radarkamer di Cuerpo Policial di Aruba. Minister di Husticia Rocco Tjon a sigura cu te ta sumamente satisfecho cu e trabounan haci, y ta anuncia cu Aruba su fronteranan ta mucho mas sigura, danki na e instalacion di e tercer radar.
Segun e mandatario, den presupuesto 2022 a tene cuenta cu e diferente proyectonan cu mester wordo realisa pa por garantisa mas siguridad na nos frontera. Cu e tercer radar aki Aruba su fronteranan ta bira mas sigur. Y ta complementa e bista cu tin riba lama y nos fronteranan.
Banda di adkiri e tercer radar, a scoge pa adkiri un “software” nobo tambe, pa asina facilita e trabounan pa e personal cu ta traha den e radarkamer. Na mes momento a percura pa busca ekiponan nobo y mas sofistica pa Cuerpo Policial. Cu e ekiponan nobo aki, e analisisnan, maneho, y operacion di casonan maritimo por bira mucho mas eficiente.


text:
KRALENDIJK - Violensia doméstiko i maltrato di mucha ta tuma lugá tur kaminda, rònt mundu i den tur sorto di famia. Konfrontá e situashon na tempu, por hasi un diferensia grandi. P’esei ta bai kuminsá ku un kampaña di informashon grandi bou enkargo di Entidat Públiko Boneiru.
For di sèptèmber lo trata e tema di tur sorto di forma. Den nan lo enfoká riba un pelíkula kòrtiku, den kua ta sigui un famia ku dos yu. Un pelíkula di kuater parti ta hiba bo den e problemanan ku e famia ta pasa aden i kon esunnan rondó di e situashon ta reakshoná riba esaki. Kada un di nan, situashon rekonosibel, ku tur hende por haña nan aden. Kada luna lo pone un parti di e pelíkula via diferente kanal di social media, despues di kua lo trata mas profundo ku e formanan di ekspresá bèrgwensa ku hende ta demostrá den e pelíkula. Aktornan lokal a traha e pelíkula, i a produsié kompletamente na Boneiru.
Koperashon entre tur organisashon di ayudo i sosten
Entidat Públiko Boneiru a uni forsa ku e organisashonnan di ayudo i sosten di promé i di dos liña pa pidi atenshon pa violensia doméstiko i maltrato di mucha. Esaki ta un parti di e akuerdo intergubernamental riba kon pa atendé ku violensia doméstiko i maltrato di mucha na Hulanda Karibense. Esaki ta un akuerdo firmá entre Ministerio Salú, Bienestar i Deporte (VWS) i e entidatnan publiko. Prevenshon dirigí riba konsientisashon i informashon tokante e tópiko ta un parti importante den esaki.
E organisashonnan di ayudo i sosten ku ta enbolbí ta Entidat Públiko Boneiru, Sentro Akseso Boneiru, Kuido i Hubentut Hulanda Karibense (ántes Jeugdzorg), Fundashon Rehabilitashon, Mental Health Caribbean, Voogdijraad (Konseho di Tutela) i Praktijk Ondersteuning Huisartsen. A krea un grupo di trabou ku ta bini dilanti bou di e nòmber “tei p’abo”.
Silvana Janga- Serfilia, direktor di Samenleving en Zorg (Komunidat i Kuido):
‘Ku komienso di e kampaña nos ta bai pidi atenshon pa un tópiko difísil. Ta importante pa saka violensia doméstiko i maltrato di mucha for di e esfera di tabú i den esaki tin atenshon pa e bèrgwensa ku ta kita hende di kibra ku e patronchinan aki’.
Kibra ku bèrgwensa
Bèrgwensa ta un sintimentu ku tur hende konosé. Pero tokante kiko bèrgwensa por hasi ku bo, kon ta ekspresá esaki i kon por kibra ku esaki ta ménos konosí, sigur relashoná ku violensia den di famia. Pa e motibu ei a skohe pa e tema aki. Ku esaki, “tei p’abo” ke mustra víktima di violensia doméstiko i maltrato di mucha e kaminda kon pa pidi ayudo, kon ayudo ta tuma lugá i kon esunnan rondó di e situashon por hunga un ròl den esaki. Tambe tin atenshon pa reforsá propio forsa di hende ku ta presensiá violensia, pa asina nan por tuma e pasonan pa trese kambio den un situashon ku no ta sano.
Komienso di e kampaña “tei p’abo” ta den e promé siman di sèptèmber. Riba e wèpsaitnan www.meldpuntguiami.com i www.rijksdienstcn.com, i e páginanan riba Facebook di Entidat Públiko Boneiru i Rijksdienst Caribisch Nederland por sigui e kampaña di informashon durante un aña.


text:
Instrumèntnan
Pronto e muchanan lo haña lès riba instrumèntnan sinfóniko manera tròmpèt, tronbon, klarinèt, korneta, duarsflùit, kontrabas i perkushon.
Hopi di e instrumèntnan aki no ta disponibel riba e isla, òf ta muchu karu pa kumpra.
Afortunadamente Orkesta pa Mucha Hulanda ta yuda e programa piloto na Boneiru ku instrumèntnan musikal di kua Instrumentendepot Leerorkest Nederland ta entregá nan.
Den un siguiente proyekto nos tin hopi gana di kuminsá ku lèsnan di fió, chèlo, harpa i hobo. Pa esaki nos ta buska patrosinadónan i èkstra dosentenan di muzik ku ta toka e instrumèntnan aki.
Tambe nos ta bai komplementá e orkesta pa mucha ku instrumèntnan lokal. Di e manera aki nos Orkesta pa Mucha na Boneiru ta haña su propio zonido karibense.


text:
ORANJESTAD, Aruba – 27 april 2020 E strategia cu Gobierno di Aruba a scohe p’e “Flatten the Curve” a logra contene e transmicion di e virus. Tur cos ta mustra cu a logra minimalisa e transmicion local pa motibo cu tin menos caso nobo ta wordo detecta, mas hende ta recuperando y consecuentemente e casonan activo tambe ta bahando. Pa a logra esaki a rekeri introduccion di diferente medida drastico cu a limita libertad di hende y su movecion; manera Shelter in Place, Toque de Queda y siere di establecimentonan no esencial y tambe e lockdown. Gobierno di Aruba y Departamento di Salud Publico ta consciente cu hopi hende a compronde y ta cumpliendo cu nan parti y ta gradici cu hunto nos por a logra baha e cantidad di casonan positivo y activo significantemente. Pero lastimamente esey no kiermen cu nos a yega e final ainda. E transmicion a minimalisa y nos a haya debido tempo pa prepara y optimalisa nos capacidad di cuido medico y alaves hisa nos capacidad di detecta, test, isola y controla. Nos gruponan vulnerabel nan riesgo tambe ta mihor protehi y awor ta yega e momento pa Aruba cuminsa ehecuta e strategia di salida di crisis. Esey no kiermen cu ehecutando esaki nos ta sali completamente di e crisis actual di corona virus di biaha. Esaki lo tuma su debido tempo y tin chens cu na caminda mester adapta na situacionnan cu presenta. E ta e comienso di e strategia pa logra cu nos por sali cu menos daño posibel. Esaki riba tereno di salud, pero alaves riba tereno financiero-economico. Na e momento aki Gobierno di Aruba hunto cu e Crisis Team ta trahando riba e strategia pa permiti comercio, instituciononnan y departamentonan di Gobierno cuminsa funciona gradualmente. Na momento cu e proceso aki cuminsa Gobierno lo informa con cada sector lo por habri bek den fase y cumpliendo cu normanan estricto di proceduranan di higiena y distanciamento fisico stipula. Esakinan ta e minimo cu mester cumpli cu ne pa por sigui cu ehecucion di e strategia di salida. Den e dianan cu ta sigui comunidad di Aruba lo bay wordo informa debidamente riba e maneho pa cu habrimento di e diferente sectornan. Na momento cu poco poco comunidad cuminsa move den direccion di e asina yama e “Normal Nobo” e posibilidad t'ey cu e casonan di COVID-19 por surgi di nobo. Esaki pasobra lo tin movecion di hende atrobe. Pa e motibo aki ta importante pa tur sector y comunidad engeneral cumpli cabalmente cu e medidadanan di proteccion y higiena. Gobierno, Departamento di Salud Publico, Hospital y sector Medico completo ta prepara pa maneha e situacion segun cu nos comunidad ta cuminsa adapta nan mes den e "Normal Nobo.” Durante 6 siman tur dia Departamento di Salud Publico a informa y educa comunidad con pa proteha nan mes contra e virus y ta importante pa comunidad sigui haci esaki. • Mantene distancia fisico di 2 meter na tur momento; • Laba man frecuentemente cu awa y habon of uza handsanitizer cu 60% di alcohol of mas; • Evita mishi cu wowo, nanishi y boca lo maximo posibel; • Si bo ta hasi uzo di un mondmask of handschoen, educa bo mes tocante su uzo debido; • Si bo ta malo keda cas y consulta cu bo dokter di cas tocante bo sintomanan. Tanten cu no tin un vacuna disponibel pa brinda proteccion na nos comunidad ta hopi importante pa nos por controla e transmicion. Sinembargo e realidad di bida ta cu por surgi mas caso mientras cu nos ta custumbra cu e “Normal Nobo”, ta keda na cada un di nos pa preveni di hay’e y plam’e.
E LUCHA CONTA CORONA VIRUS TA SIGUI, E TA RESPONSABILIDAD DI NOS TUR


text:
Personanan ku a pèrdè un ser kerí mayoria bes ta kompletamente kibra ku pèrdida di un persona fiel. Ta un alivio pa risibí sosten di konosínan i famia, pero tin biaha sierto asuntunan ta rekerí mas atenshon i kuido. Kaminda un sosten èkstra ta rekerí, nos tei pa ofresé bu ku bon konseho i ayudo adekuá.
Na Aftercare.World nos ta tuma kontakto telefóniko i bishitá personanan ku a pèrdè un ser kerí. Nos ta ofresé kuido special, tuma kontakto kubo, mobilisá i konektá hende kaminda ta nesesario. Nos punto di salida ta basa riba e forsa den hende i nan medio ambiente. Nos ta ofresé kuido ora nan ta inkapas pa sali afó di un situashon kompliká dor di pèrdida di un ser kerí.


text:
ADC ta yega te kaminda abo ta
Eksperensiá e fasilidat di laga prek sanger na kas ku e servisio di prek di ADC. Si un dòkter di kas òf spesialista hasi e petishon, ADC por bini na kas pa prek sanger.
Pa traha sita pa prek na kas App nos na +5999 527 5232 of yama 434 5100.
Importante
Tene na kuenta si ku pa algun tèst bo mester ta stoma bashí: esaki ta nifiká ku e anochi promé for di 10’or di anochi bo no por kome ni bebe nada mas – únikamente un tiki awa.
Si nos ta duna’bo e servisio na kas òf na un di nos prekpòstnan, semper nos mester di e siguiente dokumentonan:
- Un formulario di petishon
Riba e formulario aki e dòkter di kas, speshalista òf partera ta marka e tèstnan ku bo mester hasi.
Bo nòmber, fecha di nasementu i tambe un stèmpel ku firma di e dòkter di kas, speshalista òf partera ku ta hasi e petishon mester ta yená. Pa bo fasilidat, ADC ta traha ku formularionan di petishon di tur otro laboratorio!
- Identifikashon bálido.
Esaki por ta un sédula, reibeweis òf pasport.
- Un komprobante di seguro bálido.
ADC ta traha ku tur kompania di seguro lokal i internashonal.


text:
Willemstad- Diaranson atardi den careda di 4’or ta wordo considera un momento historico pa Curacao, ora cu e tugboatnan Mata y Ola y NC6-L di e compania di tugboat a guia un barco bao nomber di COLON, pa hibe mara na Bullenbaai. E barco a yega Curacao cu 600 mil bari di fuel oil pa warda den terminal.
E barco a trece e prome cargacion di productonan di azeta pa warda na e terminal, como parti di un acuerdo entre CRU y Refineria di Korsou, cual ta haci posibel pa Caribbean Petroleum Refinery por warda su productonan den e tankinan.
E acuerdo aki no tin nada di haber cu e refineria, pero ta aparte di dje. Sinembargo e refineria tambe ta den negosacion. Cu e acuerdo aki nan por warda 7 miyon bari di producto den e terminal.
E terminal por carga 2.4 miyon bari di fuel oil, 4.1 miyon bari di crudo y 350 mil barí di diesel.
E negosacionnan entre RdK, Gobierno di Korsou y CPR ta canando cu e meta firme pa yega na un ‘Heads of Agreement’ mas pronto cu ta posibel.
Asina e comunicado a termina bisando.


text:
Diabierna atardi un manifestacion grandi a marcha den Oranjestad contra abuso di mucha. Un multitud grandi di hubentud a acudi unda nan a hiba nan plegaria riba cambionan cu nan kier mira pa asina pone un paro na abuso di mucha. Principalmente ta referi na e hecho acusadonan ta haya tiki castigo mientras nan ta laga dañonan grandi atras riba nan victima. Tanto presidente di parlamento Sr. Adi Thijsen como tambe Miniser President, Minister di asuntonan social y Minister di Husticia a sali pa tuma e manifesto.
Cu e manifestacion aki Gobierno di Aruba lo mester bay contempla, pensa, evalua kico nan a haci caba, kico nan falta pa haci y con y ki ora nan lo bay haci’e. Gobierno realmente a ehecuta varios cambio, pero e cambionan aki no a alcansa comunidad. Pueblo practicamente no ta na altura kico tur e gobierno actual a haci. Pues, gobierno ta traha, pueblo no ta wordo informa y tur esaki ta trece confusion den pueblo. Awor Gobiero lo mester re evalua con nan ta bay retoma e tema aki y traha mas duro riba dje.


text:
E fin di siman dianan 17 y 18 di Juni E campeonato di Mens erger Je Niet ta bay conoce su campeon mundial di MEJN.2022. (LoL) Claro ta mundial pasobra aki na Aruba so e wega aki ta tuma luga y den Centro di Bario Brazil, cu ta e centro amigo di tur Centronan y famianan rond di Aruba.
Diabierna dia 17 Juni ta hunga Pasa Raspa Fit Gang na geel, Eagle Giants berde, Hilton Blue Energy Stars na cora y Jolly Peeps den preto. Dia 18 juni ta hunga e dos ganadonan di dia 17 Juni hunto cu Dynamite, Jolly Shots Gang pa e campeon di Aruba .
Un danki inmenso ta bay na tur e 64 grupo di famia, colega y bisiña cu a cuminsa den e campeonato dia 22 di April.
ATENCION!! Ta invita tur e 64 grupo cu a participa den e campeonato 2022 y nan fanaticada pa: despues di tur e tiramento di “DOW” , pa Musica di e famoso DJ di C.B.B.
Entrada ta un smile, pero mester ta uno masha grandi “Si”!!!. No ta cos di perde.
Pa organisa bo wega den grupo di famia y amistadnan, yama Eddie na 5662208


text:
800 gram di Hariña 200 gram di Rex Rustica 25 gram di Yeast 675 gram di Awa Stap 1 Sende e fòrnu na 220˚C. Pone kla un plancha ku bakpapier. Stap 2 Pone tur ingrediente huntu i traha un mansa. (e mansa ta hopi slap pero no ta nada, asina e mester ta!). Hunta un baki di plèstik ku zeta i pone e mansa den dje.
Laga e mansa para rèis den e baki pa 30 minüt. Despues bolbe dobla e mansa den e baki i lage bolbe para rèis pa 30 minüt. Stap 3 Stroi un tiki hariña riba mesa. Ora e kaba di rèis, pone e mansa riba mesa i plat e mansa kubo man hasie den forma rektangular. Stap 4 Kòrta e mansa plat den pida grandura di mas o menos 10 x 5cm. Stap 5 Pone kada mansa riba un plancha i lage para rèis pa 25 minüt. Despues hinka den fornu pa 35 minüt. Tur e artíkulo i ingredientenan pa traha e Pan Ciabatta ta obtenibel na Caribbean Bakery Supplies!


text:
Oranjestad-Un di e temanan central den e tratamento di presupuesto cu ta finalisa mayan, ta si e presupuesto ta cumpli cu e normanan y e tempo den cua ta bay cumpli cu e normanan. E tema aki a bira punto central di discucion e siman pasa door di cu den e consehonan di CFT y den e acuerdo cu gobierno a firma ta bisa cu e consehonan di CFT mester wordo traduci den desicionnan concreto den e presupuesto. E pregunta ta anto si e presupuesto manera e ta wordo trata ta cumpli cu e norma y consehonan di CFT. Segun gobierno e presupuesto ta cumpli cu e normanan palabra den e cuadro financiero di 2014-2017. E consehonan cu CFT ta duna ta sugerencianan con pa yega e meta ey.
NORMANAN
Den e acuerdonan di “Balanced Budget” y e cuadro financiero di mas aña pa 2014-2017, a fiha e tempo den cua mester yega e normanan palabra. E dos normanan principal ta e reduccion di e deficit riba presupuesto y e maximo na gasto di gobierno. Gobierno di Aruba mes a fiha e maximo di gasto cu ta inclui inversionnan ya na aña 2013. E tempo ey tambe a fiha como meta pa baha e deficit te na 0% na 2017/2018. Den e cuadro financiero di mas aña pa 2014-2017 a pone aserca cu na 2018 ya lo por tin un surplus financiero (= mas entrada cu gasto). Esaki ta e momento cu lo cuminsa paga e debenan di tur gobierno di e ultimo 30 aña den forma accelera. E pregunta ta pesey si e presupuesto 2015 ta cuadra cu e normanan y si e ta cumpli cu e cifranan cu e aña aki mester yega na dje. Esey ta e criterio final pa aproba e presupuesto of no.
DEFICIT & MAXIMO NA GASTO
E deficit y e maximo na gasto ta e dos normanan principal cu ta usa. Den Union Europeo e deficit riba presupuesto ta hasta e unico norma, di tur e otronan cu a palabra, cu ta usa na fin di dia. Pa 2015 e norma pa e deficit den presupuesto di Aruba ta 3.7%. Den e presupuesto y den e maneho financiero pa e aña aki, e deficit ta 3.7%. Ta pa e motibo aki gobierno por bisa cu, a base di e informacion cu e tin di e gasto y entradanan pa 2015 te awor aki, cu no tin motibo pa haci nada extra e aña aki, pa haya mas entrada of baha gasto mas. Esaki ta cuadra cu e maneho di yega e metanan den forma gradual, sin afecta crecemento economico, creasion di cupo di trabou of forsa di compra di pueblo. Tambe e maximo di gasto den e presupuesto a keda den e margen di 1350 miyon manera a fiha for di 2013. Durante di e ultimo dia di tratamento di presupuesto, sin duda e tema aki lo ta central den e debate prome cu vota riba e presupuesto 2015.


text:
KRALENDIJK – Dionald “Dio” Nicolaas i su señora a skohe e fecha 1 di òktober pa bendishoná i ofisialisá “Blessing Transport B.V.”, nan kompania. Ta trata di un vehíkulo paresido na un bùs ku ta transportá hende sea den ròl stul, i tin stul pa hende por sinta. Despues di Santu Sakrifisio di misa na Kapèl awe mainta, Pader Vikario Santiago Malagon a hasi orashon i bendishoná e vehíkulo ku awa bendita. Esaki a sosodé dilanti di Kapèl den presensia di tur esnan kende tabata na misa. Seguidamente Dio a spùit poko shampaña riba e vehíkulo i a kòrtá sinta.
Winifred “Wini” Angila i Anna Silberie tabata padrino i madrina.
Potrèt ta duna un bista di e momentu.


text:
Minister Dangui Oduber Den luna di april 2022 nos turismo a surpasa cifranan di april 2019! A registra un recuperacion di 108%
Minister Dangui Oduber
Den luna di april 2022 nos turismo a surpasa cifranan di april 2019! A registra un recuperacion di 108%
ORANJESTAD – E cifranan di turismo pa cu luna di april ta conoci y ta hopi alentador. Minister di Turismo sr. Dangui Oduber ta satisfecho con e luna di april a bay, surpasando tur espectativa. Den luna di april 2022 Aruba su turismo a surpasa cifranan di april 2019 cu tabata un aña record den turismo. Den luna di april a registra un recuperacion total di 108% den comparacion cu aña 2019.
Aruba su mercado mas grandi y importante cu ta e mercado Mericano a mira un recuperacion di 114% den april 2022 den comparacion cu april 2019. Aruba a ricibi den april 2022 un total di 101.696 turista compara cu e 93,953 turista den april di aña 2019. Esaki ta un crecemento di 7.743 turista.
Den aña 2021 Aruba a conoce un recperacion di 72% di su turismo den comparacion cu aña 2019 cu tabata un aña record pa Aruba su turismo. Den aña 2022 segun e pronosticonan di ATA Aruba lo yega 95% di su recuperacion compara cu 2019. Segun e mandatario no por descarta cu e cifranan aki lo por surpasa 100% di recuperacion den aña 2022, si nan keda aumenta di e forma aki e lunanan nos dilanti.
Segun e mandatario ta importante pa remarca cu Aruba ta e di 2 pais na mundo cu a recupera su turismo di e forma aki. Esaki ta demostra e resiliencia di Aruba, e maneho cu Minister Oduber a bin ta hibando y e partnership y bon cooperacion den e sector turistico di parti Aruba Tourism Authority (ATA), Aruba Ports Authority (APA), Aruba Airport Authority (AAA), Aruba Hotel and Tourism Association (AHATA) y Aruba Time Share Association (ATSA) pa logra esaki. Minister Dangui Oduber ta sigui bay enfoca riba e cresemento di Aruba su turismo den cuadro cu e aña di recuperacion.


text: KRALENDIJK – Awe djaluna mèrdia alrededor di 12or, outoridatnan polisial i kuerpo di bombero a keda dirigí pa un kas na kaminda Yato Bako. Na yegada di e patruya na e adrès por a konstatá basta huma ku tabata sali for di e kas. Tur kos tabata indiká ku e huma tabata bini for di den kushina di e kas. Na yegada di kuerpo di bombero a saka’fo ku pa un motibu òf otro un stof a keda sendé ku kuminda ariba. E hòmber habitante di e kas a lubida ku e tabata tin weya riba kandela i esaki a produsí basta huma. Danki Dios nada pihó no a sosodé i habitante di e kas a keda agradesido na ayudo di outoridatnan ku a yega na e sitio i evita lo peor.


text:
Diadomingo anochi tabata tin un turista de remate na Courtyard Marriott. E turista aki tabata bou influencia. A pidi presencia di Polis mirando su comportacion na dicho hotel. Ora cu Polis a yega eynan mester a atende cune seriamente.
Su comportacion tabata raro. A logra pone man na boei y djey pidi dogcatcher. A bay cune warda di Polis di Shaba. Sub Fiscal lo mire y djey pone den un cel. Asina e lo keda algun ora pa sosega.
Polisnan a bisti handschoen pa atende cune pasobra e tabata poco sushi tambe.


text:
E proposishon di minister Plasterk di Ulanda tokante un areglo di disputa den Reino Ulandes ta inakseptabel. Esaki pasombra e minister ta kombensí ku ora tin un disputa entre Reino i sea Kòrsou, Aruba o Sint Maarten, ta un organisashon no-independiente i ligá na e gobièrnu di Ulanda ta disidí ken tin rason si o no. I lokual ta mas inkreibel ta ku Den Haag ta liber pa rechasá e desishon. Esaki aparentemente Den Haag ta konsiderá komo demokrasia i bon gobernashon. Willemstad, Oranjestad i Philipsburg mester manda un mensahe bon kla pa e Ulandesnan: no ta akseptá e proposishon di minister Plasterk. E ta un insulto pasombra e ta kontra di tur prinsipio di demokrasia i estado di derechi.
Ta opvio ku e proposishon di minister Plasterk ta ekivalente na un karnisero ku ta disidí e mes si su karni ta bon i no mester di un inspektor independiente pa hasi esaki. Na mi manera di mira e aktitut arogante aki ta basá riba un grandesa kolonial di pasado ku Den Haag tin masha problema pa laga lòs. Durante di e último 4 añanan ami semper a lucha pa un un areglo di disputa ku ta independiente i ku no tin ni sikiera e sombra di ta dependiente. Tambe a lucha pa e desishonnan di e outoridat di disputa den Reino ta final. Nada ku Ulanda ta liber pa akseptá nan si o no. Ta esaki finalmente e 4 parlamentonan den Reino a para p’e.
Ta inkomprendibel pues ku awe ta pone e parlamentonan un banda i ta manda un proposishon ku no ta tuma e puntonan di salida di e 4 parlamentonan na kuenta. Pa kolmo ta manda e proposishon aki Raad van State (RvS) pa konseho mientras ku minister Plasterk su intenshon ta pa e mesun RvS disidí ora tin un disputa. Promé ku e proposishon aki a bai RvC, su vise Presidente a sali públikamente na fabor di e organisashon aki pa resolvé disputa den Reino. Segun e vise Predisdente tin dos departamentu den RvS ku ta independiente di otro i ta p’esei RvS ta independiente. Bèrdat e dos departamentonan ta independiente di otro, pero e organisashon RvS no ta independiente. Na di promé lugá nos no mester lubidá ku e Presidente di RvS ta Rei Willem Alexander ku tambe ta na kabes di Reino Ulandes. Kòrda ku ta trata aki di disputanan entre di Reino i Willemstad, Oranjestad o Philipsburg. Na di dos lugá, durante di e último siglo delaster un vise Presidente di RvS ta un èks polítiko di Ulanda. RvS ta prinsipalmente un órgano di konseho pa Den Haag i en bista di lokual mi a bisa anteriormente, RvS no ta independiente o a lo ménos no ta sin un sombra di dependensia di ‘politiek Den Haag’.
Un areglo pa disputa mester ta independiente, liber di kualkier sombra di dependensia. Ademas su desishonnan mester ta final. Kualkier proposishon ku ta desviá for di e puntonan di prinsipio aki ta no-demokrátiko i no-deseabel. Pa mas detaye riba kontenido pa un areglo di disputa mi ta referí na mi artíkulo anterior: https://alexdavidrosaria.blog/2017/01/16/no-dispute-mechanism-no-democracy-in-the-kingdom/


text:
Kralendijk – awe na momentu ku ya nos a yega e periodo di fin di aña 2021, i konforme tradishon nos tur ta preparando pa konmemorá òf selebrá nasementu di niño Hesus, direktiva di UPB ke pidi bo atenshon –tòg un ratu– pa un splikashon kòrtiku pero importante.
Últimamente nos tur por a sigui e bataya den medionan di komunikashon riba e presunto ilegalidat den e kaso di importashon di santu pa ku konstrukshon di e hotèl Chogogo, na e sitio kaminda ántes tabata situá Hotèl Bonaire. Djabièrnè último nos a risibié e veredikto di hues, i nos por komprondé ku hues a duna Chogogo rason konforme nan petishon. Resultado di e veredikto aki ta ku gobièrnu awor tin 5 siman pa trata e petishon di chogogo di nobo.
E desishon aki di parti di hues ta mustra ku Kolegio ehekutivo imuy espesialmente diputado James Kroon i gezaghebber Rijna, a analisá e situashon korektamente i a tuma e desishon pa warda veredikto di hues promé ku aktua. No opstante e preshon inmenso di parti di media i opositornan, nan a para fuerte riba nan análisis i no a laga nan mes wòrdu persuadi pa tuma kualke desishon deskabeyá. E desishon aki a skapa gobièrnu di Boneiru un suma fuerte di plaka pa loke ta trata daño i perhuisio. E desishon aki ta mustra un biaha mas ku eksperensiata un elemento indispensabel den kualke organisashon.
Nos ta komprondé ku e desishon aki lo no kai den bon tera serka hopi. E emoshon aki ta di komprondé. Nos tambe ta sintié. Nos tambe ta djaki i nos tambe ta biba aki. Sinembargo nos mester adheri na leinan i reglanan ku nos tur huntu a instalá i pone na vigor. Nos niun no ta para riba lei, no opstante kon doloroso òf kon fèrfelu un desishon por ta. Loke nos ta konsehá gobièrnu ta pa sera fila. Pone kabesnan huntu i atendé tur posibel buraku den e prosedura nan vigente i relatá esakinan na e vishon i metanan di Boneiru. Asina nos por logra mitigá e situashon i prevení ripitishon.


text:
FONDONAN OROPEO PA REALISASHON DI PELÍKULA LOKAL
MINISTERIO KONSERNÍ DESAROYO EKONÓMIKO
FONDONAN OROPEO PA REALISASHON DI PELÍKULA LOKAL
PUBLIKÁ RIBA 26 ÒKTOBER 2022
Willemstad- Pa promé biaha den historia di sine na Kòrsou, un proyekto lokal a keda selektá pa risibí fondonan di realisashon serka ‘Nederland Film Fonds’. Ta trata aki di produkshon di e pelíkula ‘E Liña Final’, basá riba un kuenta kòrtiku di legendario Frank Martinus Arion entitulá ‘De elegante Renners’. Pa medio di e fondonan di ‘Nederland Film Fonds’, ‘Caribbean Filmcom’ aki na Kòrsou ta risibí próksimamente un kontribushon di €950.000 pa realisashon di e pelíkula ‘E Liña Final’ na Kòrsou.
Na aña 2017, Ministerio di Desaroyo Ekonómiko (MEO) a lansa un asina yamá ‘Curaçao Film Office’ ku e meta pa desaroyá e sektor di sine aki na Kòrsou i hasi nos isla mas atraktivo pa produkshonnan internashonal. Komo parti di e maneho di ‘Curaçao Film Office’ durante e último añanan, e ministerio su Film Commisioner, sra Eloise van Wickeren a enfoká entre otro riba kreashon di mas posibilidat di finansiamentu pa nos propio sineastanan. Esaki a bira posibel na Yanüari 2021 na momentu ku a habri e posibilidat pa sineastanan prosedente di Kòrsou hasi petishon pa fondonan na ‘Nederland Film Fonds’. ‘Caribbean Filmcom’ kende ta un kompania di produkshon di sine i programanan di televishon situá aki na Kòrsou a apliká pa e fondonan akí i ku orguyo ‘Curaçao Film Office’ a risibí grato notisia e siman akí ku e petishon pa fondo pa promé bia a keda onrá.
Filmashon di e pelíkula ‘E Liña Final’ lo ta bou di guia di Produktor Michel Drenthe di Caribbean Filcom, na enkargo di e script lo ta Hesdy Lonwijk i e senario lo sosodé dor di Roelof Jan Minneboo.


text:
Sint Maarten mester pone presupuesto na òrdu
Konseho di Minister di Reino a disidí di duna Sint Maarten un instrukshon pa pone presupuesto 2015 i e kalkulashonnan di mas aña na òrdu. Di e forma akí Konseho di Reino ta duna oido i sigui konseho di e Kolegio di Supervishon Finansiero Kòrsou i Sint Maarten (Cft).
Sint Maarten mester tuma medida pa eliminá e atrasonan di pago na balor di por lo ménos ANG 189 mion i pa kompensá e deficitnan di añanan anterior di por lo ménos ANG 60 mion den e periodo di 2015 te i ku 2018. E pais mester elaborá realístikamente tambe e gastunan di penshun i kuido riba presupuesto 2015 i tuma medida pa hasi e sistema di kuido i di previshon pa behes sostenibel pa futuro.
Mester stipulá e medidanan akí den un reforma presupuestario ku mester ta fihá promé ku dia 31 di òktober 2015. Kolegio di Supervishon Finansiero lo husga si e reforma presupuestario i e medidanan proponé ta sufisiente. Pa un sistema di kuido i di previshon pa behes ta sostenibel, Sint Maarten ta haña tempu te fin di 2016 pa implementá e medidanan ku ta nesesario.
Konseho di Reino ta kere ku dunamentu di e instrukshon akí ta nesesario awor. Sint Maarten a haña sufisiente tempu pa tuma e medidanan akí, pero kada biaha, no opstante e promesanan hasí, a keda sin hasi esaki. E instrukshon tin komo meta, evitá ku problemanan finansiero ta krese bira astronómiko pa e isla di Sint Maarten.


text:
Bati Huda ta un tradishon religioso Kristian na vários pais na mundu ku ta tuma lugá rònt di fecha di Pasku di Resurekshon. Un tempu esaki a keda prohibí na Kòrsou, pero e a gana na popularidat atrobe. Orígen di batimentu di Huda ta repudio di esnan ku ta kere ku e apòstel Hudiu, Hudás Iskarot, a traishoná Kristu, i pone ku eventualmente a mat’é. Aki na Kòrsou a prohibí batimentu di Huda algun siglo pasá hustamente pasombra e aktividat aki ta simbolisá deskriminashon religioso i sentimentunan anti-Hudiu.
Batimentu di Huda tabata tuma lugá na vários manera aki. Segun e.o. Pater Brenneker (Theologie van de Straat), tabata popular pa traha algun pòpchi grandi i pone nan sinta na vários kaminda ku un bòter di róm. Hopi biaha ta pone e pòpchi dilanti di kas di un famia Hudiu. Tur hende ku kana pasa por a dal’é un moketa den su kara. Ora solo baha, tabata marcha bou di müsik, kompañá pa alkohòl, kantando kanshonnan kontra di Hudás (‘kantikanan di bati Huda’) i asta tin biaha kontra e religion Hudiu, lastrando e pòpchinan den kayanan pa despues bati’é ainda mas te ora no sobra nada. Normalmente ta sigi un fiesta hopi animá.
Promé ku e aktividat di bati Huda manera Pater Brenneker a deskribí ariba, e tradishon aki a keda prohibí pa algun siglo. Bièrnè Santu 27 mart 1682, manera kustumber a bati Huda den serkania di Bahia Santa Ana. E loke a kousa konsternashon ta ku e Huda a resultá di ta un representashon idéntiko di e Rabino di Hudiunan di Kòrsou. Gobernadó ku ya na vários okashon a atvertí pa intoleransia religioso, a konsiderá lokual a pasa inakseptabel i via dekreto a prohibí tur aktividat di bati Huda. E prohibishon a dura pa algun siglo.
Na 2019 World Jewish Congress a mustra su oposishon pa batimentu di Huda despues di imágennan di batimentu di un pòpchi bistí komo un Hudiu òrtodòks. Esaki a tuma lugá na Polonia. E batidónan, kasi tur Katólikonan, a kita su kabes afó i tira esaki den laman i kima e resto di e kurpa di e pòpchi di imágen Hudiu.
E siguiente pregunta ta surgi serka mi: Si nos komo komunidat no ta tolerá e invento di Hulanda di ‘zwarte pieten’ pasombra e ta deskriminashon flagrante di hende pretu, nos ta keda silensioso pa loke ta trata un tradishon lokal ku ta flagrantemente anti-Hudiu?
Willemstad, Kòrsou
Fuente: Archivo Nashonal, Kerkgeschiedenis Antillen, Pater Brada (1963).


text:
Avianca a pidi bankarota.
Willemstad - Avianca, ku ta e di dos kompania di aviashon mas grandi den Latino Amerika, a pidi bankarota. Ya for di algen siman kaba e kompania a kuminsá señalá ku nan situasjon ta kritiko. Debí na COVID-19, for di 23 di mart e kompania tin 140 avion inaktivo, komo tal nan no ta generando sufisiente entrada. Avianca a sigui ku nan servisio di karga, pero esaki apenas ta representá 10% di e entrañaban di e kompania. Ta kalkulá ku e pèrdida ta den miles di mion di dòler i ayudo di gobièrnu ta imperativo pa kompania. Konsiderando e situashon, e kompania a hañ’é obligá ta pidi bankarota na New York den e dianan tras di lomba.